महिंद्रा कंपनी लवकरच आपली शानदार XUV300 भारतात लाँच करण्याच्या तयारीत आहे . गेल्या अनेक दिवसांपासून चर्चा सुरू असलेल्या या गाडीसाठी आजपासून अधिकृतपणे बुकिंग सुरू करण्यात आली आहे . महिंद्राच्या काही डिलर्सनी डिसेंबर महिन्यापासूनच अनधिकृतपणे या गाडीसाठी बुकिंग घ्यायला सुरूवात केली होती , पण आता देशभरातील महिंद्राच्या सर्व डिलर्सकडे बुकिंग सुरू झाली आली आहे . फेब्रुवारी महिन्यात ही गाडी भारतीय बाजारात लाँच केली जाण्याची शक्यता आहे . या गाडीची किंमत किती असेल याबाबत अद्याप कंपनीने माहिती दिलेली नाही मात्र , सध्या बाजारात असलेल्या 8 ते 12 लाख रुपयांपर्यंतच्या एसयुव्हींना या गाडीद्वारे जोरदार टक्कर मिळेल असा दावा कंपनीकडून करण्यात आला आहे . म्हणजेच या गाडीची किंमत 8 ते 12 लाख रुपयांपर्यंत असू शकते . त्यामुळे बाजारात असलेल्या ह्युंडाईच्या क्रेटा , रेनॉल्ट डस्टर आणि Captur यांसारख्या एसयुव्हींना आव्हान निर्माण होऊ शकतं . तीन व्हेरिअंट्समध्ये ही कार उपलब्ध असेल . इटलीत या गाडीची चाचणी घेण्यात आल्याचं समजतंय . यामध्ये कंपनीने 7 एअरबॅग्स , सनरूफ , LED प्रोजेक्टर हेडलँप्ससह LED टेललँप्स , 17 - इंच अॅलॉय व्हील्स यांसारखे अनेक फिचर्स दिले आहेत . डिझेल आणि पेट्रोल अशा दोन्ही प्रकारात ही एसयुव्ही उपलब्ध असणार आहे . 1 . 2 लीटर G80 टर्बो पेट्रोल आणि1.5 लीटर डिझेल इंजिन यामध्ये आहे . यामध्ये 6 - स्पीड मॅन्युअल गिअरबॉक्स आहे . लाँचिंगच्या वेळी कंपनी ही गाडी ऑटोमॅटिक गिअरबॉक्ससह उपलब्ध करणार नाही . गाडीचा पुढील भाग हेडलँप्स , फॉग लँप्स , डेटाइम रनिंग लाइट्स आणि ग्रिलवरील क्रोम स्टेलमुळे आकर्षक दिसत आहे . या SUV चा टेलगेट देखील आकर्षक असून रूफ माउंटेड स्पॉइलरसह दमदार बंपर , मोठी सिल्वर स्किड प्लेटमुळे हीचं रुप आणखी उठून दिसतं . कारमध्ये लेदर इंटीरिअर , ऑटोमॅटिक क्लायमेट कंट्रोल , 7 एयरबॅग्स , रिवर्स पार्किंग कॅमेरा , पावर सॉकेट , USB , ऑक्स - इन पोर्ट आणि सेंसर्स यांसारखे अनेक दमदार आणि हायटेक फिचर्स देण्यात आलेत .


भविष्य निर्वाह निधी हा एक महत्त्वाचा निधी असतो . २० कर्मचाऱ्यांहून अधिक कर्मचारी असणाऱ्या प्रत्येक संस्थेला कर्मचाऱ्याच्या भविष्य निर्वाह निधीसाठी योगदान द्यावे लागते . EPFO ( Employees’ Provident Fund Organisation ) हे कामगार आणि रोजगार मंत्रालयांतर्गत येते . भविष्यनिर्वाह निधीचे कर्मचारी आणि कंपनीकडून दिल्या जाणाऱ्या योगदानावर नजर ठेवण्यात येते . पूर्वी तुम्ही नोकरी बदलली तर तुम्हाला नव्याने पीएफ अकाऊंट उघडावे लागायचे . मात्र मोदी सरकारने ही प्रक्रिया काहीशी सुलभ केली . त्यामुळे आता तुम्ही कितीही नोकऱ्या बदलल्या तरी तुमचे पीएफ अकाऊंट एकच राहते . तुम्हाला हा भविष्य निर्वाह निधी दुसऱ्या ठिकाणी ट्रान्सफर करायचा असेल तर त्यासाठी काही महत्त्वाचे टप्पे आहेत . पाहूयात हे टप्पे कोणते… १ . ईपीएफच्या वेबसाईटवर जाऊन अवर सर्व्हीसेस या पर्यायावर क्लिक करा . त्यानंतर एम्प्लॉईजमध्ये जा . २ . त्यानंतर member UAN / online service ( OCS / OTP ) यावर क्लिक करा . ३ . तुम्हाला तुमचा UAN म्हणजेच Universal Account Number क्रमांक विचारण्यात येईल . त्यानंतर पासवर्ड टाकल्यानंतर कॅपचामध्ये आलेले आकडे आणि अक्षरे टाका . ४ . यानंतर आणखी एक पेज ओपन होते . त्यात तुम्हाला ऑनलाईन सर्व्हीसेसमध्ये One member – one EPF account ( transfer request ) यावर क्लिक करायचे आहे . ५ . मग तुम्ही शेवटच्या टप्प्यावर येता तिथे तुम्हाला पुन्हा UAN आणि तुमच्या रजिस्टर केलेल्या मोबाईलवर येणारा OTP टाकावा लागतो . त्यानंतर सबमिट या पर्यायावर क्लिक करा म्हणजे तुमचा हा निधी ट्रान्सफर होतो .


देशाची अर्थव्यवस्था हे त्या देशाचे गणित समजण्याचा एक महत्त्वाचा मापदंड ठरु शकतो . भारतातील संपत्तीबाबतचा एक अहवाल नुकताच समोर आला असून त्याव्दारे अनेक धक्कादायक बाबी समोर आल्या आहेत . देशातील जवळपास तीन चतुर्थांश म्हणजेच ७३ टक्के संपत्ती ही ज्या श्रीमंत वर्गाकडे आहे त्या वर्गाचे प्रमाण आहे १ टक्के . म्हणजे एकूणच देशातील आर्थिक दरी किती मोठी असेल हे आपल्याला या गोष्टीवरुन अगदी सहज लक्षात येऊ शकते . ‘ऑक्सफेम’च्या ‘रिवॉर्ड वर्क , नॉट वेल्थ’ या अहवालात नुकतीच काही निरीक्षणे नोंदविण्यात आली त्यातून ही आकडेवारी समोर आली आहे . स्वित्झर्लंडमधील दावोसमध्ये होणाऱ्या विश्व आर्थिक मंचाच्या वार्षिक बैठकीच्या निमित्ताने ही आकडेवारी जाहीर करण्यात आली आहे . भारतातील अब्जाधीशांची संख्या आता १०१ वर गेली आहे . मागील १८ वर्षांपूर्वी म्हणजेच २०१८ मध्ये ही संख्या केवळ ९ होती . मागील वर्षी २०१७ मध्ये एका वर्षात भारतात १७ अब्जाधीशांची नोंद झाली . आर्थिक दरी मोठी एसून एकीकडे ७३ टक्के संपत्ती १ टक्के लोकांकडे असताना दुसरीकडे , ६७ कोटी गरीब जनतेच्या एकूण संपत्तीत केवळ १ टक्क्याने वाढ झाली आहे . वारसाहक्काने संपत्ती मिळालेल्या अब्जाधीशांची टक्केवारी ३७ इतकी आहे . यातील महिला अब्जाधीश ४ आहेत . २०१८ ते २०२२ या ४ वर्षांच्या कालावधीत देशात नवीन ७० लक्षाधीशांची भर पडेल अशी शक्यताही सर्वेक्षण करणाऱ्या संस्थेने व्यक्त केली आहे .


न्यूझीलंडविरुद्ध बुधवारी झालेल्या टी - २० सामन्यात भारतीय कर्णधार विराट कोहलीची ‘वॉकी टॉकी’ वापराची कृती आक्षेपार्ह नसल्याचा निर्वाळा गुरुवारी आंतरराष्ट्रीय क्रिकेट परिषदेने ( आयसीसी ) केला . भारतीय संघ फलंदाजी करत असताना सीमारेषेपलीकडे असलेल्या ‘डग आऊट’मधून कोहली ‘वॉकी टॉकी’वरून बोलत असल्याचे दाखविण्यात आले होते . तेव्हा कोहलीची ही कृती वादग्रस्त ठरणार अशी चर्चा होती . ‘वॉकी टॉकी’चा उपयोग करून कोहली काय बोलत होता हे अद्याप समजू शकले नसले , तरी त्याने त्याचा वापर करण्यापूर्वी प्रशासन आणि ‘बीसीसीआय’च्या लाचलुचपत विरोधी पथकाची परवानगी मागितली होती , हे स्पष्ट झाल्यामुळे ‘आयसीसी’ने त्याला ‘क्लीन चिट’ दिली . काय आहे आयसीसीचा नियम आयसीसीच्या नियम ४ . २ नुसार सामना सुरू असताना लॅपटॉप , इंटरनेट , लॅंडलाइन फोन अशा उपकरणांचा प्रयोग करण्यास खेळाडूंवर निर्बंध आहेत . त्यामुळेच कोहलीची कृती अनेकांच्या भुवया उंचावणारी होती . मात्र , मिळालेल्या माहितीनुसार आयसीसीने विशिष्ट परिस्थिती लक्षात घेऊन कोहलीला त्याच्या वापराची परवानगी दिली होती . त्याने आयसीसी निरीक्षकांच्या परवानगीशिवाय त्याचा उपयोग केला असता , तर मात्र कोहली अडचणी आला असता आणि त्याच्यावर कारवाई झाली असती . म्हणून परवानगी टी - २० सामन्यात खेळाडू खाली ‘डग आऊट’मध्ये बसतात . त्यामुळे ड्रेसिंगरूममध्ये सूचना देण्यासाठी कोहलीकडून याचा वापर केल्याचे समोर येत आहे . कोटला मैदानाची ड्रेसिंगरूम दुसऱ्या मजल्यावर असल्याने कोहलीला ही परावनगी मिळाली असावी , अशी चर्चा आहे . मात्र , अजूनही कोहलीने त्याचा उपयोग कशासाठी केला याबाबत ‘बीसीसीआय’ किंवा ‘आयसीसी’ने कसलाही खुलासा केलेला नाही . मात्र , त्याला ‘क्लीन चिट’ दिली इतकेच समोर आले आहे .


कॅनडा खुली स्पर्धा जिंकणाऱ्या बी . साईप्रणीतसहित भारताच्या सहा पुरुष बॅडमिंटनपटूंनी अमेरिकन खुल्या ग्रां . प्रि . गोल्ड बॅडमिंटन स्पध्रेत विजयी सलामी नोंदवली आहे . गेल्याच आठवडय़ात कॅलगरी येथे आपल्या कारकीर्दीतील पहिलेवहिले ग्रां . प्रि . विजेतेपद जिंकण्याचे कर्तृत्व दाखवणाऱ्या साईप्रणीतने स्वीडनच्या हेन्री हर्सकेनेनचा २१ - १३ , २१ - १२ असा पराभव केला . साईप्रणीतची दुसऱ्या फेरीत कॅनडाच्या बी . आर . संकीर्थशी गाठ पडणार आहे . पाचव्या मानांकित एच . एस . प्रणॉयने अमेरिकेच्या कॅल्विन लिनचा २१ - ७ , २१ - ६ असा पराभव केला . तो पुढील फेरीत आर्यलडच्या जोशूआ मॅगीशी सामना करणार आहे . तसेच आरएमव्ही गुरुसाईदत्तने अमेरिकेच्या फिलिप्स जॅपला २१ - ८ , २१ - १३ असे नामोहरम केले . तो पुढील फेरी जपानच्या कझुमासा सकाईशी झुंजणार आहे . युवा प्रतुल जोशीने कॅनडाच्या केव्हिन बार्कमॅनचा २३ मिनिटांत २१ - १३ , २१ - १३ असा पराभव केला . तो चेक प्रजासत्ताकच्या मिला ल्युडिकशी सामना करणार आहे . याचप्रमाणे अनुभवी आनंद पवारने पेडेर सोंडालचा १७ मिनिटांत २१ - ७ , २१ - ७ असा सहज पराभव केला . दुसऱ्या फेरीत त्याची ऑस्ट्रियाच्या डेव्हिड ओबेरनॉस्टररशी लढत होणार आहे . चौथ्या मानांकित अजय जयरामला डेन्मार्कविरुद्धच्या जोआकिम पर्सनविरुद्धच्या लढतीत पुढे चाल देण्यात आली . तर के . श्रीकांतने ऑलिम्पिकच्या तयारीसाठी या स्पध्रेतून माघार घेतली आहे . हर्शिल दाणी या एकमेव भारतीय खेळाडूचे स्पध्रेतील आव्हान संपुष्टात आले . इस्रायलच्या मिशा झिल्बरमॅनने त्याचा २१ - १८ , २१ - १८ असा पराभव केला . गुरुवारी महिला एकेरीमध्ये भारताची रुत्विका शिवानी गड्डे जपानच्या अयुमी मिनेशी सामना करणार आहे , तर तन्वी लाड निकटे अलेजांड्रा सोटोमेयरशी झुंजणार आहे .


अमेरिकन ओपन टेनिस स्पर्धेत पुरुषांच्या उपांत्यपूर्व फेरीत अर्जेंटिनाचा जुआन मार्टिन डेल पोट्रो आणि तिसऱ्या मानांकित व पाच वेळचा विजेता रॉजर फेडरर आमने - सामने आहेत . पोट्रो हा चिवट प्रतिस्पर्ध्या मानल्या जात असल्याने ही लढत स्पर्धेतील सर्वांत रोमांचक लढत ठरेल अशी अपेक्षा बाळगल्या जात आहे . २००९ च्या अंतिम सामन्यात पोट्रोने फेडररवर मात करून कारकिर्दीतील एकमेव ग्रॅंडस्लॅम विजेतेपद मिळविले होते . २४ व्या मानांकित डेल पोट्रोने उपांत्यपूर्व फेरीत प्रवेश करताना सहाव्या मानांकित ऑस्ट्रियाच्या डॉमनीक थिआमचे आव्हान १ - ६ , २ - ६ , ६ - १ , ७ - ६ , ६ - ४ असे संपुष्टात आणले . तिसऱ्या मानांकित रॉजर फेडररने जर्मनीच्या फिलीप कोल्शरिबरचा ६ - ४ , ६ - २ , ७ - ५ असा सरळ पराभव केला . फेडररचा हा जर्मन प्रतिस्पर्ध्याविरुद्ध सलग बारावा विजय होय . अव्वल मानांकित रॅफेल नदालनेही अंतिम आठ खेळाडूंत स्थान मिळविले . उपांत्यपूर्व फेरीत त्याच्यापुढे १९ वर्षीय रशियाच्या आंद्र रुबलेवचे आव्हान आहे . २००१ मध्ये अँडी रॉडीक उपांत्यपूर्व फेरी गाठणारा सर्वांत युवा खेळाडू ठरला होता . हा विक्रम आंद्रेने मोडून काढला . अपेक्षित निकाल लागले तर फेडरर आणि नदाल उपांत्य फेरीतच आमने - सामने येऊ शकतात . २०१० व २०१३ मध्ये विजेतेपद मिळविणाऱ्या ३१ वर्षीय नदालने चौथ्या फेरीत युक्रेनच्या अलेक्झांडर डोगलोपोलोववर ६ - २ , ६ - ४ , ६ - १ अशी मात केली . त्याचा उपांत्यपूर्व फेरीतील प्रतिस्पर्धी रुबलेवने धक्कादायक निकाल नोंदविताना नवव्या मानांकित बेल्जियमच्या डेव्हिड गॉफीनला ७ - ६ , ७ - ५ , ६ - ३ असा धक्का दिला . कॅरोलिनापुढे कोकोचे आव्हान महिला विभागात अव्वल मानांकित कॅरोलिना प्लिसकोवापुढे अमेरिकेच्या कोको वॅंडेवेघेचे आव्हान आहे . जागतिक क्रमवारीत ४१८ व्या स्थानावर असलेल्या इस्टोनियाच्या काई कनेपी हिनेसुद्धा अंतिम आठ खेळाडूंत स्थान निश्चित केले . ३२ वर्षी कनेपीने रशियाच्या दारिया कस्तकिनावर ६ - ४ , ६ - ४ अशी मात केली . २०१० मध्येही तिने उपांत्यपूर्व फेरी गाठली होती . गेल्यावर्षी उपविजेतेपद मिळविणाऱ्या प्लिसकोवाने ४६ मिनिटांत अमेरिकेच्या जेनीफर ब्रॅंडीचा ६ - १ , ६ - ० असा धुव्वा उडविला . कोकोने चौथ्या फेरीच्या लढतीत झेकच्या लुसी सॅफरोव्हावर ६ - ४ , ७ - ६ अशी मात केली .


शिओमी कंपनी मागच्या काही दिवसांपासून भलतीच फॉर्ममध्ये आहे . आपली नवनवीन उत्पादने बाजारात दाखल करण्यात कंपनीची यंत्रणा व्यस्त आहे . नुकतेच कंपनीने आपले Redmi 6 Pro हे नवीन मॉडेल लाँच करणार असल्याचे जाहीर केले आहे . याबरोबरच Mi Pad 4 हा टॅबही कंपनी लाँच करत आहे . या दोन्हीचे फोटो आणि फिचर्स नुकतेच लिक झाले असून ग्राहकांमध्ये त्याबाबत उत्सुकता वाढत आहे . कंपनीने आपला Redmi 6 आणि Redmi 6A चीनमध्ये आधीच लाँच केला होता . त्यानंतर आता हे आणखी एक नवीन मॉडेल दाखल करणार आहे . ही दोन्ही उत्पादने चीनमध्ये २५ जून रोजी लाँच होतील असे सांगण्यात आले आहे . मात्र ही उत्पादने भारतात कधी येणार याबाबत अजून माहिती समोर आलेली नाही . कंपनीचा असा पहिला फोन आहे ज्यामध्ये आयफोन X प्रमाणे नॉच देण्यात आला आहे . चीनमधील सोशल मीडियावर करण्यात आलेल्या एका टिझरवरुन फोनबाबतच्या काही गोष्टी स्पष्ट होत असल्याचे दिसते . यामध्ये क्वालकॉम स्नॅपड्रॅगन ६२५ प्रोसेसर असेल असा अंदाज आहे . हा हँडसेट रेडमी ६ च्या तुलनेत थोडा मोठा आहे . यामध्ये व्हर्टीकल ड्युएल रिअर कॅमेरा सेटअप आणि वरच्या भागात रेडमी ८ प्रमाणे नॉच देण्यात आला आहे . रिअर कॅमेरा १२ मेगापिक्सल आणि फ्रंट कॅमेरा ५ मेगापिक्सलचा असेल . याचे २ जीबी रॅम आणि १६ जीबी स्टोरेज , ३ जीबी रॅम आणि ३२ जीबी स्टोरेज तसेच ४ जीबी रॅम आणि ६४ जीबी स्टोरेज असे तीन व्हेरिएंट देण्यात आले आहेत . Mi Pad 4 क्वालकॉम स्नॅपड्रॅगन ६६० प्रोसेसर देण्यात आला आहे . हा टॅबलेट पीसी असेल असे बोलले जात असून तो प्रत्यक्षात हातात येईल तेव्हाच अंदाज येईल . याची बॅटरी ६ हजार मिलिअॅम्पियर्सची असेल . याचा रिअर कॅमेरा १३ मेगापिक्सल तर फ्रंट कॅमेरा ५ मेगापिक्सलचा असेल असे सांगण्यात आले आहे .


अॅपल कंपनीने नव्या मॅकबुक एअर मॉडेलची नवीन आवृत्ती आणि फेस आयडीसह अनेक उत्तम फिचर्स असलेला नवा आयपॅड प्रो लाँच केला आहे . तसंच मॅक मिनी आणि मॅक पेन्सिलही कंपनीने सादर केली . न्यू यॉर्कच्या ब्रुकलिन अॅकेडमी ऑफ हॉवर्ड गिलमॅनच्या ओपेरा हाउसमध्ये आयोजित एका इव्हेंटमध्ये कंपनीने ही उपकरणं लाँच केली . अॅपल मॅकबुक एअरमध्ये आधीच्या मॉडेलच्या तुलनेत अनेक नव्या फिचर्सचा समावेश आहे . यामध्ये रेटिना डिस्प्ले , टच आयडीच्या माध्यमातून बायोमॅटीक ऑथेंटिकेशन प्रणालीचा समावेश आहे . हा कमी वजनाचा कमी जाडीचा डिस्प्ले असलेला लॅपटॉप आता आणखी हलका झाला आहे . यामध्ये आता टचआयडीचा ( फिंगरप्रिंट स्कॅनर ) समावेश करण्यात आला आहे . वजन केवळ 1.34 किलो आहे . इंटेलच्या आठव्या पिढीतील प्रोसेसर , 16 जीबीपर्यंत रॅम , 1.5 टीबीपर्यंत स्टोरेजचा पर्याय यात आहे . एकदा चार्ज केल्यावर बॅटरी 12 तासांचा बॅकअप देईल असा दावा कंपनीने केला आहे . अद्ययावत कि - बोर्ड देण्यात आला असून कनेक्टिव्हिटीसाठी युएसबी टाईप - सी , थंडरबोल्ट पोर्ट आदी पर्याय आहेत . याच्या विविध व्हेरिअंटची किंमत 1,14,900 रुपयांपासून सुरू होत आहे . 7 नोव्हेंबरपासून भारतात याची विक्री सुरू होत आहे . आयपॅड प्रो ( 2018 ) या नव्या टॅबलेटलाही लाँच करण्यात आलं आहे . यामध्ये यंदा होम बटनचा समावेश करण्यात आलेला नाही . यातील सर्वात आकर्षक फिचर म्हणजे फेस आयडी . हे फिचर अनेक आयफोनमध्ये असलं तरी पहिल्यांदाच या फिचरचा समावेश आयपॅडमध्ये करण्यात आला आहे . पुढील बाजूला असलेल्या 12 मेगापिक्सलच्या कॅमेऱ्याच्या सहाय्याने हे फिचर वापरता येईल . याच्या मागील बाजूला 8 मेगापिक्सलचा कॅमेरा आहे . 64 जीबी ते 1 टीबीपर्यंत स्टोरेजचा पर्याय आहे . याच्या विविध व्हेरिअंटची किंमत 71 हजार 900 रुपयांपासून पुढे आहे . याशिवाय कंपनीने अॅपल पेन्सिल देखील सादर केली आहे . यामध्ये वायरलेस चार्जिंगचा पर्यायही देण्यात आला आहे . याद्वारे नोट्स घेणं सहजसोपं होणार आहे . 10 हजार 900 रुपयांपासून पुढे या पेन्सिलची किंमत आहे . याशिवाय मॅक मिनी हा छोट्या आकाराचा मिनी कॉम्प्युटर आता आणखी स्मार्ट झाला आहे . यामध्ये आता 4/6 Core इंटेल प्रोसेसर्सचा समावेश करण्यात आलेला आहे , 75 हजार 900 रुपये इतकी याची किंमत असेल .


ऑस्ट्रेलिया - न्यूझीलंड सामना रद्द , दोन्ही संघांना प्रत्येकी एक गुण ऑस्ट्रेलिया - न्यूझीलंड या प्रतिष्ठेच्या लढतीत अखेर पाऊसच जिंकला . २०१५च्या विश्वचषक स्पर्धेतील विजेता ऑस्ट्रेलिया आणि उपविजेता न्यूझीलंड हे संघ चॅम्पियन्स करंडक क्रिकेट स्पध्रेच्या पहिल्याच लढतीत समोरासमोर आले होते . सामनाही चांगला रंगतदार चालला होता . कधी ऑस्ट्रेलियाच्या तर कधी न्यूझीलंडच्या बाजूने सामन्याचे पारडे झुकत होते . आशा - निराशेच्या हिंदोळ्यावर झुलणाऱ्या या सामन्यात पावसाने तीनवेळा जोरदार फलंदाजी करत विचका केला . कर्णधार केन विल्यम्सनच्या शतकाचा जोरावर न्यूझीलंडने २९१ धावांपर्यंत मजल मारली होती . या आव्हानाचा डकवर्थ - लुईस नियमांनुसार पाठलाग करताना ऑस्ट्रेलियाची ३ बाद ५३ अशी अवस्था असताना पावसाचे पुन्हा आगमन झाले आणि सामना रद्द करावा लागला . सामना रद्द झाल्यामुळे दोन्ही संघांना प्रत्येकी एक गुण देण्यात आला असून त्यामुळे ‘अ’ गटातील समीकरण गुंतागुंतीचे होणार आहे . नाणेफेक जिंकून प्रथम फलंदाजीला आलेल्या न्यूझीलंडला सहाव्या षटकात जोस हेझलवूडने पहिला धक्का दिला . हेडलवूडच्या उसळत्या चेंडूवर चुकीचा फटका मारणारा सलामीवीर मार्टिन गप्तिल अवघ्या २६ धावांवर पॉइंटला उभ्या असलेल्या ग्लेन मॅक्सवेलच्या हातात झेल देऊन माघारी परतला . त्यानंतर दहाव्या षटकात पावसाच्या आगमनामुळे सामना बराच वेळ थांबवण्यात आला . त्यामुळे वेळेचे गणित सांभाळण्यासाठी चार षटके कमी करण्यात आली . त्यानंतर विल्यम्सन आणि ल्यूक राँची यांनी न्यूझीलंडच्या डावाला आकार दिला . दोघांनी दुसऱ्या विकेटसाठी ७७ धावांची भागिदारी केली . १६व्या षटकात जॉन हॅस्टिंगने ६५ धावांची खेळी करणाऱ्या राँचीला माघारी धाडले . अनुभवी रॉस टेलरला सोबत घेत विल्यम्सनने धावांची गती कायम राखण्याचा सातत्याने प्रयत्न केला . टेलरनेही त्याला योग्य साथ देताना ४६ धावांची खेळी केली . हॅस्टिंगनेच टेलरला बाद केले . मोठय़ा धावसंख्येकडे कूच करणाऱ्या न्यूझीलंडच्या धावगतीला विल्यम्सन माघारी परतल्यानंतर वेसण घालण्यात ऑस्ट्रेलियाच्या गोलंदाजांना यश आले . विल्यम्सनने ९७ चेंडूंत ८ चौकार व ३ षटकार खेचून १०० धावा केल्या . ३९ . १ षटकांत ४ बाद २५४ अशा मजबूत स्थितीत असलेल्या न्यूझीलंडचा डाव ४५ षटकांत २९१ धावांत गडगडला . न्यूझीलंडचा डाव संपल्यावर पावसाने पुन्हा एकदा हजेरी लावली आणि ऑस्ट्रेलियाला जिंकण्यासाठी ३३ षटकांत २३५ धावांचे आव्हान देण्यात आले . या आव्हानाचा पाठलाग करताना ऑस्ट्रेलियाची निराशाजनक सुरुवात झाली . न्यूझीलंडचा वेगवान गोलंदाज अॅडम मिल्नेने आणि ट्रेंट बोल्ट यांनी दोन्ही सलामीवीरांना बाद करत ऑस्ट्रेलियाला जोरदार धक्के दिले . पण त्यानंतर मोइसेस हेन्रिक्स संघाला या धक्क्यातून बाहेर काढेल असे वाटले होते . त्याने चार चौकारांसह १८ धावा केल्या खऱ्या , पण मिल्नेने हेन्रिक्सला स्वतःच्याच गोलंदाजीवर झेलबाद केले . त्यावेळी न्यूझीलंडचा संघ विजयाचे स्वप्न पाहत होता . पण त्यांचे हे स्वप्न पावसात वाहून गेले . ऑस्ट्रेलियाच्या जोश हेझलवूडने ५२ धावांत ६ बळी टिपले .


हॉलिवूड अभिनेता जॉनी डेप हे नाव ऐकलं की त्याने साकारलेला जॅक स्पॅरो आठवतो . पायरेट्स ऑफ कॅरेबियन सिनेमाच्या सीरिजमध्ये त्याने साकारलेला समुद्री डाकू आजही कोणी विसरू शकलेलं नाही आणि विसरणारही नाही . पण आता हाच सुपरस्टार ओळखूही येणार नाही इतका खंगला आहे . ५५ वर्षीय अमेरिकी अभिनेता गेल्या अनेक दिवसांपासून आजारी होता . पण आता तो आजारातून बरा झाला आहे . नुकतीच जॉनी डेपची झलक कॅमेऱ्यामध्ये कैद झाली . त्याच्या चेहऱ्यात आणि देहयष्ठीमध्ये आजारपणामुळे झालेला फरक स्पष्ट दिसून येतो . जॉनी डेपला पाहून लोक विचारातच पडले . डेपला आतापर्यंत लोकांनी लांब केस , दाढी आणि मिश्यांमध्ये पाहिले होते . लोकांना त्याची हीच प्रतिमा इतकी वर्ष डोळ्यांसमोर होती . पण आता समोर आलेला डेप तो नाहीच असेच साऱ्यांना वाटत होते . द हॉलिवूडने प्रसिद्ध केलेल्या वृत्तानुसार , डेपने सेंट पीटर्सबर्ग येथील फोर सीझन हॉटेलमध्ये चाहत्यांसोबत काही फोटो काढले . त्याच्या या फोटोंकडे पाहिले तर तो फार अशक्त झाल्याचे स्पष्ट कळते . सोशल मीडियावर त्याचे हे फोटो मोठ्या प्रमाणात व्हायरल होत आहेत . त्याच्या एका चाहतीने सोशल मीडियावर या फोटोवर कमेंट करताना लिहिले की , ‘मला वाटतं माझा हिरो आजारी आहे . ’ याच धाटणीचे अनेक कमेंट त्याच्या चाहत्यांनी हे फोटो पाहून दिले .


वर्षभर मिळणारे फळ म्हणून ओळख असणारी केळी आरोग्यासाठी गुणकारी असतात . पचनसंस्थेचे कार्य सुरळीत करण्यापासून ते व्यायामानंतर खाण्यापर्यंत केळांचा वापर होतो . मात्र , खूपच कमी जणांना ठाऊक असेल की सौंदर्यासाठीही केळी खूप फायद्याची आहेत . जाणून घ्या कशाप्रकारे केळ्यांचा वापर करुन अधिक सुंदर दिसणे शक्य आहे त्याबद्दल… केसांना तजेलदार ठेवण्यासाठी कोरड्या आणि निर्जीव केसांच्या समस्यावर सर्वात सोप्पा उपाय म्हणजे केळ्यांचे मिश्रण वापरणे . दोन लहान केळ्यांची पेस्ट करुन त्यामध्ये एक चमचा ऑलिव्ह ऑइल आणि तीन मोठे चमचे मेयोनेज टाकून त्याचे मिश्रण तयार करावे . हे मिश्रण हेअरडाय लावतो तसे केसांवर चांगल्या प्रकारे लावा . अर्धा तासानंतर हे चांगल्या प्रकारे धुवून घ्यावे . यामुळे कोरड्या आणि निर्जीव केसांना नवीन लकाकी मिळेल . दाताचा पिवळेपणा घालवण्यासाठी दातांचा पिवळेपणा घालवण्यासाठी केळाचे पिवळे साल गुणकारी आहे . केळीचे साल दोन मिनिटांसाठी दातांवर घासले तर पिवळेपणा दूर होण्यास मदत होते . गरम वस्तुचा चटका लागल्यास घरात काम करताना एखाद्या गरम गोष्टीला स्पर्श झाल्याने लहान - मोठा चटका लागल्यास त्यावर केळीची साल लावावी . त्यामुळे चटका लागल्यावर होणारी जळजळ थांबते आणि त्या भागाला आराम मिळतो . तसेच त्या चटक्यामुळे शरीरावर पडणारा डाग लवकर निघून जातो . आयुर्वेदामध्येही याबद्दल माहिती देण्यात आली आहे . कोरड्या त्वचेवरील उपाय हिवाळ्यातील सर्वात मोठी समस्या म्हणजे कोरडी त्वचा . अनेकदा पेट्रोलियम जेलीचा वापर करुन कोरड्या त्वचेच्या समस्येवर उपाय शोधला जातो . मात्र , कोरड्या त्वचेच्या समस्येने त्रस्त असाल तर घरच्या घरी केळ्याचा फेस पॅक बनवून त्याचा वापर केल्यास त्वचा तजेलदार होते . हा घरगुती फेसपॅक बनवण्यासाठी गरजेप्रमाणे केळी कुसकरुन त्यामध्ये दोन मोठे चमचे मध टाकून मिक्स करुन घ्या . आता हे फेसपॅक १५ - २० मिनिटे चेहऱ्यावर लावून धुवून टाका . त्वचा टवटवीत तर होतेच शिवाय त्वचेवर एक प्रकारचा तजेलदारपणा दिसून येतो . टाचांना पडलेल्या भेगांवरील नैसर्गिक उपचार… हिवाळ्यातील आणखीन एक समस्या म्हणजे टाचांना पडणाऱ्या भेगा . या भेगांवर मलम लावून उपचार करण्याऐवजी केळ्यांचा वापर करून नैसर्गिक पद्धतीने यावर उपचार घरच्याघरी करता येईल . केळी , मध आणि लिंबूचे मिश्रण पायाच्या भेगा भरण्यासाठी उपयुक्त असते . पिकलेल्या केळी कुस्करून दोन तीन चमचे मध आणि लिंबाचा रस टाका . हे मिश्रण व्यवस्थित एकजीव करुन घ्या आणि ते भेगा पडलेल्या टाचांवर लावून ठेवा . एका तासानंतर पाय कोमट पाण्याने धुवून घ्या . दिवसाआड पायांना हे असे मिश्रण लावल्यास टाचाच्या भेगा भरून येण्यास मदत होईल .


वेस्ट इंडिजमध्ये ICC T20 महिला विश्वचषक स्पर्धा सुरु आहे . या स्पर्धेत भारताने सलामीची दोन सामने जिंकले असून पुढील सामना १५ नोव्हेंबरला आयर्लंडशी होणार आहे . पहिल्या सामन्यात कर्णधार हरमनप्रीतने आपल्या फलंदाजीचा धडाका दाखवून दिला आणि भारताला विजय मिळवून दिला . तर दुसऱ्या सामन्यात मिताली राजने भारताला अनुभवाच्या जोरावर विजय मिळवून दिला . या सामन्यात भारताने पाकिस्तानवर दणदणीत विजय मिळवलाच . पण याबरोबरच भारतीयांचा आनंद द्विगुणित करणारीही एक गोष्ट या सामन्यात झाली . मितालीने अर्धशतकी खेळीबरोबरच भारताच्या पुरुष संघाचा कर्णधार रोहित शर्माला पिछाडीवर टाकले आणि टी२० मध्ये सर्वाधिक धावा करणारी भारतीय खेळाडू होण्याचा मान मिळवला . पाकने दिलेल्या १३३ धावांचे लक्ष्य भारताने ७ गडी राखून पूर्ण केले . या आव्हानचा पाठलाग करताना भारताकडून मिताली राजने ४७ चेंडूत ५६ धावांची अर्धशतकी खेळी केली . तर स्मृती मनधानाने २८ चेंडूत २६ धावा केल्या . त्यामुळे भारताच्या विजयाचा पाया रचला गेला . भारतीय संघाने न्यूझीलंडपाठोपाठ पाकिस्तानलाही नमवून गटात आपले स्थान भक्कम केले आहे . या सामन्यात भारताची माजी कर्णधार आणि आघाडीची फलंदाज मितालीने अर्धशतकी खेळीबरोबरच भारताच्या पुरुष संघाचा कर्णधार रोहित शर्माला पिछाडीवर टाकले . तिने टी२० क्रिकेटमध्ये सर्वाधिक धावा करण्याच्या भारतीय खेळाडूंच्या क्रमवारीत रोहितला मागे टाकले . मितालीने टी२० क्रिकेटमध्ये २२३२ धावा केल्या आहेत . मितालीच्या या फटकेबाजीसमोर कर्णधार विराट कोहलीही पिछाडीवर पडला आहे . मितालीने ८४ सामन्यात १६ अर्धशतकांसह २२३२ धावा केल्या आहेत . तिने या आकडेवारीत कोहलीला आधीच पिछाडीवर टाकले होते . पण पाकिस्तानविरुद्धच्या सामन्यात तिने रोहितला मागे टाकले . रोहितच्या नावावर ८७ सामन्यांत सर्वाधिक २२०७ धावा आहेत , कोहलीच्या नावावर २१०२ धावा आहेत .


आई - वडिलांकडून मुलाला आनुवंशिकतेमुळे जनुकांद्वारे अनेक शारीरिक वैशिष्टय़े , गुणधर्म प्राप्त होतात . याचे एका पिढीतून दुसऱ्या पुढच्या पिढीत वहन होत जाते . बिटा थॅलेसेमिया आजारात बिटा थॅलेसेमिया जनुक आई किंवा वडिलांच्या माध्यमातून अपत्यात येते आणि काही वेळा दोघांकडून प्रत्येकी एक जनुक येतानाही दिसून येतात . परिणामी , रक्ताशी संबंधित थॅलेसेमियाचा आजार होण्याची शक्यता बळावते . या रोगात शरीरातील ( हिमोग्लोबीन ) रक्त निर्माण होणाच्या प्रक्रियेत अडथळा येतो . ज्यामुळे शरीरात रक्ताची कमतरता निर्माण होते . अशा वेळी रुग्णांच्या शरीरात लाल रक्तपेशींची संख्या १२० दिवसांऐवजी कमी दिवस पुरेल इतकी खाली येते . त्याचा परिणाम सरळ शरीरातील हिमोग्लोबीनवर होतो . बिटा थॅलेसेमियाचे ट्रेटवाहक ( मायनर ) व दुसरा ट्रेटवाहक ( मेजर ) हे दोन प्रकार आहेत . बिटा थॅलेसेमिया असलेल्या रुग्णाच्या शरीरात निरोगी व्यक्तीपेक्षा फिक्कट निस्तेज व लहान आकाराच्या तांबडय़ा रक्तपेशी असतात . थोडय़ा प्रमाणात यांच्यात पंडुरोग ( अॅनेमिया ) असतो , परंतु याला सहसा उपचाराची गरज भासत नाही , पण या व्यक्तीद्वारे बिटा थॅलेसेमियाचे एक जनुक त्यांच्या मुलांत संक्रमित होते , तर बिटा थॅलेसेमिया ( मेजर ) हासुद्धा गंभीर आजार आहे . या रुग्णांच्या शरीरातील प्रत्येक पेशी जगण्यासाठी प्राणवायूचा योग्य प्रमाणात सातत्याने पुरवठा होणे गरजेचे आहे . प्राणवायू वाहून नेण्यासाठी योग्य प्रमाणात तांबडय़ा पेशींत हिमोग्लोबीन असणे अत्यावश्यक आहे . शरीरात हिमोग्लोबीन नसल्याने शरीराला गरजेइतकाही प्राणवायू न मिळाल्याने रुग्णाच्या मृत्यूचा धोका संभवतो . बिटा थॅलेसेमियाची ( मेजर ) लक्षणे लहान बाळांत वयाच्या ३ ते ६ महिन्यांदरम्यान दिसू लागतात . हा आजार जडल्यानंतरच लक्षात येण्याचे प्रमाण सर्वाधिक आहे . स्त्री आणि पुरुष हे दोघेही थॅलेसेमियाचे वाहक ( थॅलेसेमिया मायनर ) असतील तर त्यांच्या मुलांमध्ये बिटा थॅलेसेमिया आढळून येण्याची शक्यता २५ टक्क्यांपर्यंत असते . गंभीर थॅलेसेमियाची लक्षणे > बाळाचे वजन घटू लागते . > पोटात अन्न , दूध राहात नाही . > वारंवार ओकाऱ्या होतात . > मुलाची वाढ खुंटते . > मुलांना कमालीचा थकवा जाणवतो . > थोडय़ाही हालचालीमुळे धाप लागते . > रक्त देण्याला विलंब झाल्यास मुले निस्तेज होतात . गुंतागुंत आणि महत्त्वाचे > ठरावीक कालावधीत नियमित रक्त न मिळाल्यास पंडुरोगाचा ( अॅनेमिया ) धोका > जंतुसंसर्ग होण्याचा धोका > उपचारात रुग्णाला आधार देणे व संयम राखणे गरजेचे > योग्य औषधोपचार व काळजी घेऊन आजारावर नियंत्रण मिळवता येऊ शकते उपचार > बिटा थॅलेसेमिया व्याधीग्रस्तांना जगण्यासाठी नियमित रक्त देण्याची गरज असते > दर ४ ते ६ आठवडय़ांनी त्यांना रक्त मिळायलाच हवे > काविळसारखे आजार होऊ नयेत म्हणून काळजी घेण्याची गरज > व्याधीमुक्त होण्यासाठी मुलांचा बोन मॅरो ट्रान्सप्लांट हा उपाय आहे > थोडाही त्रास झाल्यास तज्ज्ञ डॉक्टरांचा सल्ला घ्यावा आजार टाळण्यासाठी > लग्नापूर्वी युवक - युवतीच्या रक्ताची चाचणी करणे > युवक - युवती दोघेही थॅलेसेमिया वाहक असल्यास लग्न टाळावे > पती - पत्नीपैकी एकही थॅलेसेमियाग्रस्त असल्यास मुलाला आजार संभावतो , ते टाळण्यासाठी पुरेशी काळजी घ्यावी > गर्भवती माता थॅलेसेमिया वाहक वा रुग्ण असल्यास १० आठवडय़ांनी वेळोवेळी तज्ज्ञ डॉक्टरांकडे तपासणी करावी शब्दांकनः महेश बोकडे


भारतीय संघाचे माजी क्रिकेटपटू आणि संघ संचालक रवी शास्त्री यांनी आपल्या आवडत्या सर्वोत्कृष्ट भारतीय कर्णधारांच्या यादीत माजी कर्णधार सौरव गांगुलीला स्थान दिलेले नाही . रवी शास्त्री यांनी यावेळी महेंद्रसिंग धोनीचे सर्वाधिक कौतुक केले . धोनी आजवरचा सर्वोत्कृष्ट कर्णधार असून त्याची अचूक निर्णय घेण्याची क्षमता लाजवाब आहे , शास्त्री म्हणाले . अनिल कुंबळे यांची भारतीय संघाच्या कर्णधारपदी नियुक्ती झाल्यानंतर शास्त्री आणि गांगुली यांच्यात काहीतरी बिनसल्याची चर्चा होती . त्यानंतर दोघं कधीच एकत्र देखील दिसलेले नाहीत . भारतीय संघाच्या प्रशिक्षक नेमणुकीच्या मुलखतीसाठी गांगुली अनुपस्थित राहिल्यावर शास्त्री यांनी नाराजी व्यक्त केली होती . कुंबळे यांच्या निवडीनंतर दोघांनीही विविध कार्यक्रमांत एकमेकांवर टीका देखील केली होती . भारतीय संघाच्या आजवरच्या सर्वोत्कृष्ट कर्णधारांच्या यादीत शास्त्री यांनी धोनीचा उल्लेख मुद्दाम ‘दादा कॅप्टन’ असा केला . खरंतर गांगुली ‘दादा’ या नावाने ओळखला जातो . शास्त्री म्हणाले की , भारतीय संघाचा ‘दादा कॅप्टन’ला माझा सलाम . धोनीने आपल्या कामगिरीने आजवर सर्वांचे मनं जिंकली आहेत . धोनीला आपले श्रेष्ठत्व सिद्ध करून दाखविण्याची गरजच नाही . तो नक्कीच भारतीय संघाचा सर्वात यशस्वी कर्णधार आहे . यशस्वी कर्णधारांच्या यादीत धोनीच्या जवळपास देखील कोणीही नाही . वाचाः १२ वर्षांपूर्वी याच दिवशी धोनीने केले होते आंतरराष्ट्रीय क्रिकेटमध्ये पदार्पण , पण… सर्वोत्कृष्ट कर्णधारांच्या यादीत शास्त्री यांनी धोनीसह माजी कर्णधार कपिल देव आणि अजित वाडेकर यांचे नाव घेतले . १९८३ साली भारतीय संघाला विश्वचषक जिंकून देणाऱया कपिल देव यांची नेतृत्त्व क्षमता अचाट होती . विश्वचषकासोबतच १९८६ साली इंग्लंडविरुद्धची कसोटी मालिका देखील जिंकू शकलो . तर अजित वाडेकर यांच्या नेतृत्त्वात वेस्ट इंडिजमधील कसोटी मालिकेचा ऐतिहासिक विजय आणि १९७१ साली इंग्लंडविरुद्धचा विजय भारतीय क्रिकेट चाहते कधीच विसरू शकत नाहीत , असे रवी शास्त्री म्हणाले .


बुलावायो : पाकिस्तानचा इमाम उल हक आणि फखर झमान यांनी आज झालेल्या झिंबाब्वेविरुद्ध झालेल्या सामन्यात 304 धावांची भागीदारी रचत एकदिवसीय क्रिकेटमधील सर्वोच्च भागीदारीचा विक्रम मोडला . यापूर्वी 2006मध्ये श्रीलंकेच्या उपुल थरांगा आणि सनथ जयसुर्या यांनी इंग्लंडविरुद्ध 286 धावांची सर्वोच्च भागीदारी रचली होती . सलामीवीर फखर झमान हा पाकिस्तानकडून द्विशतक करणारा पहिला खेळाडू ठरला आहे . तसेच क्रिकेटविश्वातील सहावा फलंदाज ठरला आहे . यापूर्वी सचिन तेंडुलकर , वीरेंद्र सेहवाग , रोहित शर्मा , ख्रिस गेल आणि मार्टिन गप्टिल यांनी एकदिवसीय क्रिकेटमध्ये द्विशतक केले आहे . पाकिस्तानकडून यापूर्वी सर्वाधिक धावांचा विक्रम सईद अन्वर यांच्या नावावर होता . त्यांनी 1997मध्ये भारताविरुद्ध 194 धावा केल्या होत्या . नाणेफेक जिंकून पाकिस्तानने फलंदाजी करण्याच निर्णय घेतला . सलामीला आलेल्या इमाम आणि फखरने झिंबाब्वेच्या गोलंदाजांचा धुव्वा उडवला . 304 धावांच्या भागीदारीत इमामने 113 तर फखरने 210 धावा केल्या . पाकिस्तानने 50 षटकांत फक्त एक गडी गमावत 399 धावांचा डोंगर रचला आहे . पाच सामन्यांच्या मालिकेत पाकिस्ताने तीन सामने जिंकत यापूर्वीच मालिका जिंकली आहे .


साठ - सत्तरच्या दशकांत मराठी रंगभूमीवर बालनाटय़ चळवळ ऐन भरात होती . रत्नाकर मतकरी , सुलभा देशपांडे , सुधा करमरकर या मंडळींनी जाणीवपूर्वक लहान मुलांच्या विश्वात डोकावणारी , त्यांच्या उपजत कल्पकतेला चालना देणारी , त्यांचं उत्तम रंजन करणारी बालनाटय़ं रंगभूमीवर आणली . या बालनाटय़ांनी कलावंतांच्या दोन - तीन पिढय़ा तर घडवल्याच ; शिवाय मुलांना नाटकाची आवडही लावली ; ज्याचं फलित म्हणजे पुढे मुख्य धारा रंगभूमीच्या सुजाण प्रेक्षकांची जडणघडण झाली . मुलांना अद्भुतरम्य गोष्टी आवडतात . त्याला खतपाणी घालणारी ; त्याचवेळी त्यांच्यावर मूल्यसंस्कार करणारी ही बालनाटय़ं असत . ग्रिप्स थिएटर हेसुद्धा हेच काम करतं . परंतु त्यात मुलांना वास्तवाची जाणीव करून देण्याची निकड अधिक असते . मुलांना त्यांच्या भोवताली घडणाऱ्या घटनांबद्दल आणि त्या अनुषंगाने त्यांना पडणाऱ्या प्रश्नांबद्दल , त्यांच्या अंतर्मनात चालणाऱ्या द्वंद्वाबद्दल त्यांतून भाष्य असतं . . मार्गदर्शन केलेलं असतं . वाढत्या वयात मुलांना पडणाऱ्या अनेक प्रश्नांचा ऊहापोह त्यांतून असतो . त्यांची उत्तरं शोधण्याचा प्रयत्न असतो . या दोन प्रकारच्या नाटकांत काही मूलभूत फरक आहेत . पहिल्यात मुलांच्या भूमिका सहसा मुलंच करतात , तर ग्रिप्स थिएटरमध्ये मुलांच्या भूमिकाही प्रौढ कलावंतच साकारतात . या नाटकांतून मांडलेले प्रश्न मुलांच्या दृष्टिकोनातून , त्यांच्या समजुतीतूनच सोडवण्याचा प्रयत्न असतो . या दोन्ही प्रकारच्या नाटकांतून मुलांचं मनोरंजन होतंच ; पण ग्रिप्सच्या नाटकांतून त्यांना भोवतालचं जग समजून घेण्याची समज येते . त्यांचं आकलन वाढतं . ज्याचा उपयोग त्यांना पुढे जीवनातील अनेक समस्यांशी सामना करताना , त्या समजून घेताना होतो . पहिल्या प्रकारच्या बालनाटय़ांतून मुलांच्या कल्पकतेला प्रेरित करण्याची शक्ती अधिक असते . त्यांच्यातील सर्जनशीलतेचा विकास त्यातून होतो . ग्रिप्सच्या नाटकांमध्ये मुलांच्या कल्पनाशक्तीला फारसं स्थान नसतं , तर जीवन समजून देण्याघेण्याची प्रेरणा त्यात केंद्रस्थानी असते . या दोन्ही प्रकारच्या बालनाटय़ांतून मुलांची जडणघडण , त्यांच्या व्यक्तिमत्त्वाचा विकास उत्तमरीत्या होतो . यास्तव मुलांच्या घडणीच्या काळात त्यांना आवर्जून बालनाटय़ं दाखवण्याची निकड असते . अर्थात काळानुरूप बालनाटय़ं बदलायला हवी , हेही खरंच . विशेषतः सध्याच्या माहिती विस्फोटाच्या युगात तर ती तांत्रिकदृष्टय़ाही प्रगत न होती तरच आश्चर्य . असं जरी असलं तरी आज बालरंगभूमीवरील परिस्थिती अशी आहे , की ती डोरेमॉन , पोकेमॉन , सुपरमॅन , सिन्चॅन या पात्रांमध्येच गुरफटली आहे . या बालनाटय़ांतून उथळ करमणुकीखेरीज मुलांना काहीच मिळत नाही . या बालनाटय़ांचा दर्जाही सुमारच असतो . आशयाचा तर पत्ताच नसतो त्यात . अशा थिल्लर बालनाटय़ांनी मुलांच्या कल्पकतेला ना उत्तेजना मिळत , ना इंटरनेट - मोबाइलसारख्या आभासी विश्वातून ती बाहेर येत . जगण्याबद्दलचं त्यांचं आकलन वाढण्याचा तर प्रश्नच नाही . त्यामुळे अलीकडचे पालक अशी बालनाटय़ं मुलांना दाखवण्यापेक्षा ती न दाखवलेलीच बरी म्हणून त्यांच्याकडे दुर्लक्ष करतात . परंतु या सगळ्याचे गंभीर , दूरगामी परिणाम मुलांच्या व्यक्तिमत्त्व विकासावर होत असतात , हे कुणाच्या लक्षात येत नाही . आजची पिढी स्मार्ट आहे यात शंका नाही . परंतु तिच्यातल्या सर्जनशीलतेला , प्रतिभेला योग्य वळण लावण्यासाठी त्यांच्या ठायी करुणा , सहिष्णुता आणि इतरांप्रती उदारता असावी लागते त्याची वानवा प्रकर्षांनं जाणवते . प्रज्ञेला करुणेची जोड नसेल तर ती हिटलरी प्रवृत्ती जन्माला घालते . आजच्या मुलांच्या बाबतीत ही आशंका पालकपिढीला सतत भेडसावताना दिसते . मुलांच्या सर्वागीण वाढीसाठी पालक त्यांना विविध कलांचं प्रशिक्षण द्यायचा प्रयत्न करतात खरे ; परंतु आपलं मूल ‘माणूस’ म्हणून घडवण्याची प्रक्रिया मात्र त्यांच्याकडून दुर्लक्षिली जाते . याकामी बालरंगभूमी महत्त्वाची भूमिका बजावते . परंतु उत्तम बालनाटय़ंच येत नसल्यानं पालकांचाही नाइलाज होतो . तथापि असं एखादं उत्तम बालनाटय़ आल्यास त्याचं भरभरून स्वागत करायला ते उत्सुक असतात . याचं प्रत्यंतर अद्वैत थिएटर निर्मित , झी प्रस्तुत ‘अलबत्या गलबत्या’ या रत्नाकर मतकरीलिखित आणि चिन्मय मांडलेकर दिग्दर्शित नाटकाला होणाऱ्या आबालवृद्धांच्या गर्दीतून येतं . ( योगायोगाची गोष्ट : नुकताच मतकरींना बालसाहित्यासाठी साहित्य अकादमी पुरस्कार जाहीर झाला आहे . ) ‘अलबत्या गलबत्या’ हे सत्तरच्या दशकात गाजलेलं बालनाटय़ . दिलीप प्रभावळकर यांनी साकारलेली यातली चेटकीण आजही जुन्या प्रेक्षकांच्या स्मरणात आहे . आज ही भूमिका मराठी रंगभूमीवरील एक चतुरस्र अभिनेते वैभव मांगले यात साकारत आहेत . विक्षिप्त राजा , त्याचे तसेच चक्रम सेनापती आणि प्रधानजी , ज्योतिषाने राजकन्येचा विवाह अलबत्या गलबत्या नामक एका सामान्य माणसाशी होईल अशी वर्तवलेली भविष्यवाणी , त्याचं हे भाकित खोटं ठरवण्यासाठी राजानं राजकन्येलाच नजरकैदेत टाकणं , अलबत्या गलबत्या या फाटक्या माणसाची जंगलात चेटकीणीशी गाठ पडणं आणि तिनं एका गुहेतून जादूची काडेपेटी आणून देण्याच्या बदल्यात अलबत्याला भरपूर हिरेमाणके , जडजवाहिर देण्याची दिलेली ऑफर , जादूची काडेपेटी मिळवण्यातल्या अडचणी , चेटकिणीची दुष्ट कारस्थानं , अलबत्याची राजकन्येशी भेट , चेटकिणीच्या कारवायांवर अलबत्यानं त्याच्या सवंगडय़ांच्या मदतीनं केलेली मात . . वगैरे होत शेवटी राजकन्या आणि अलबत्याचं ‘शुभमंगल’ होतं . . अशी छानपैकी मुलांना आवडेलशी ‘अलबत्या’ची गोष्ट ! ! करकरीत वास्तवाशी नको त्या वयात सामोरं जाणाऱ्या आजच्या मुलांना अद्भुतरम्यता म्हणजे काय , हे जाणून घेण्यासाठी ‘हॅरी पॉटर’चा आश्रय घ्यावा लागतो . परंतु आपल्याकडेही त्या तोडीचं बालसाहित्य , बालनाटय़ं आहेत हे कळण्याकरता ‘अलबत्या गलबत्या’सारखं एखादं बालनाटय़ येण्याची कधी नव्हे इतकी निकड होती . ती या नाटकानं पूर्ण केली . चिन्मय मांडलेकर दिग्दर्शित या प्रयोगात मुलांच्या भावविश्वातलं निरागसपण , अद्भुत गोष्टींबद्दल त्यांना वाटणारं आकर्षण , त्यांच्या कल्पनाशक्तीला आवाहन करण्याची प्रेरणा या सगळ्याचा विचार झाल्याचं जाणवतं . त्याला तांत्रिकतेची उत्तम जोड मिळाल्यानं नाटक अधिक रंगतदार झालं आहे . खूप दिवसांनी मुलांसह मोठय़ांनाही खिळवून ठेवणारं एक बालनाटय़ रंगभूमीवर आलं आहे . मोठय़ांच्या अंतर्मनात दडलेलं मूलपणही ‘अलबत्या गलबत्या’ पाहताना उसळून बाहेर येतं , हा प्रत्ययही या प्रयोगावेळी येतो . ( अनेक मुलं व त्यांचे पालक मध्यांतरात थिएटरचा पडदा बाजूला सारून यातली चेटकीण पाहू बघतात . ) पात्रनिवडीतच दिग्दर्शक चिन्मय मांडलेकर यांनी अर्धी बाजी मारली आहे . प्रत्येक पात्राला त्याचं असं ‘व्यक्तिमत्त्व’ देण्यात ते यशस्वी झाले आहेत . अगदी कुत्री , मांजरं , उंदरालादेखील ! ‘अलबत्या’च्या संवादांत एक अंगभूत लय अन् नाद आहे . तो अचूक हेरून त्यानुरूप नाटकाची हाताळणी केल्यानं नाटक हसतं - खेळतं , गातं - नाचतं झालं आहे . नाटकाचं संगीत , प्रकाशयोजना , नेपथ्य यांत एक प्रसन्न ताजेपण , रंगसंगतीतला तजेलदारपणा असल्यानं ते सर्वाना खिळवून ठेवतं . संगीतकार मयुरेश माडगांवकर यांनी जुन्या लोकगीताची धून शीर्षकगीतासाठी योजली आहे . ती नाटकाचा मूड प्रारंभीच निश्चित करते . कुंदन आहिरे यांचं नृत्यदिग्दर्शन जोशीलं आहे . ‘अलबत्या’च्या नेपथ्यातील विविध स्थळं त्यातल्या ब्राइट रंगसंगतीमुळे आणि अद्भुतरम्यतेमुळं प्रेक्षणीय झाली आहेत . नेपथ्यकार संदेश बेंद्रे यांची कल्पकता त्यातून दिसून येते . शीतल तळपदे यांनीही अद्भुततेची वीण प्रकाशयोजनेतून गहिरी होईल असं पाहिलं आहे . मुलांच्या अनघड सौंदर्यदृष्टीस त्याद्वारे खाद्य मिळतं . रंगभूषाकार उलेश खंदारे आणि वेशभूषाकार महेश शेरला यांचा ‘अलबत्या’च्या दृश्यात्मकतेत सिंहाचा वाटा आहे . चेटकीण , कुत्रे , मांजरं , उंदीर , अलबत्या , ज्योतिषी , राजकन्या , अर्कचित्रात्मक राजा , प्रधानजी व सेनापती यांच्या अस्सल रूपाचं श्रेय रंगभूषा व वेशभूषाकारांना जातं . वैभव मांगले या चतुरस्र अभिनेत्याची गेल्या काही काळातली नाटकांची निवड आपण ‘लंबी रेस का घोडा’ कसे आहोत , हे सिद्ध करणारी आहे . ‘वाडा नाटय़त्रयी’नंतर थेट बालनाटय़ात महत्त्वाची भूमिका स्वीकारण्यातली त्यांची चतुराई दाद देण्याजोगीच . दिलीप प्रभावळकरांची चेटकिणीवरचा रबरस्टॅम्प विसरायला लावण्याची किमया त्यांना यात साधली आहे . ‘कित्ती गं बाई मी हुशार . . ’ हे तिचं पालुपद त्यांनी आजच्या ‘स्मार्ट’ मुलांच्या गळी उतरवलं यातच सगळं आलं . प्रेक्षकांचं भान ते कधीच विसरत नाहीत . म्हणूनच अधूनमधून ते प्रेक्षकांना आपल्या ‘लीलां’मध्ये सहभागी करून घेण्याकरता क्षणक भूमिकेबाहेर येण्याची युगतही योजतात . सनीभूषण मुणगेकरने आजच्या ‘स्मार्ट’ पिढीचं प्रतिनिधित्व करणारा अलबत्या तसाच स्मार्टपणे वठवला आहे . दिलीप कराड ( सेनापती व कुत्रा १ ) , कुणाल धुमाळ ( राजा व कुत्रा २ ) आणि बाळकृष्ण वानखेडे ( प्रधानजी व कुत्रा ३ ) यांनी आपल्या दुहेरी भूमिकांना उत्तम प्रकारे न्याय दिला आहे . दोन भूमिकांत त्यांनी किंचितही गल्लत केलेली नाही . दीपक बाबाजी कदम यांचा ज्योतिषी व पोटभरे खाणावळवाला फर्मास . संदीप रेडकर ( बोकोबा ) आणि सायली बांधकर ( भाटीबाई ) यांची मांजरंही धमाल आणतात . सागर सातपुते उंदराची चपळता चोख दर्शवतो . श्रद्धा हांडेनी रंगवलेली राजकन्याही लोभस आहे . एक उत्तम बालनाटय़ पाहिल्याचं समाधान ‘अलबत्या’ देतं . निःसंशय .


आजच्या इंटरनेटच्या जगात वायफाय वापरण्याचेही ग्राहकांसमोर अनेक पर्याय उपलब्ध झाले आहेत . पण नेमकं कोणतं वाय - फाय हॉटस्पॉट घ्यावं याबाबत ग्राहकांना संभ्रम असतो . त्यामुळेच आज आम्ही तुम्हाला १ हजार रुपयांपेक्षाही कमी किंमतीत मिळाणाऱ्या वायफाय हॉटस्पॉट डिव्हाइसविषयी माहिती देणार आहोत . जियो वाय - फाय हॉटस्पॉट एमटूएसः 949 रुपये जियोचा हा वाय - फाय हॉटस्पॉट डिव्हाइस ९४९ रुपयांमध्ये खरेदी करता येईल . याद्वारे 150 एमबीपीएसपर्यंत डाउनलोड स्पीड आणि 50 एमबीपीएस अपलोड स्पीड भेटेल . या डिव्हाइससोबत एकसाथ 10 डिव्हाइस कनेक्ट करता येऊ शकतात . यामध्ये देण्यात आलेली 2300 एमएएच बॅटरी 6 तासांपर्यंत कार्यरत राहते . एयरटेल 4जी हॉटस्पॉट एअरटेलचं हे वाय - फाय हॉटस्पॉट डिव्हाइस प्रीपेड आणि पोस्टपेड दोन्ही सिमवर काम करतं . या डिव्हाइससोबत एकसाथ 10 डिव्हाइस कनेक्ट करता येऊ शकतात . या डिव्हाइसची बॅटरी सहा तास चालते असा दावा एअरटेलने केला आहे . जियोफाय 4जी हॉटस्पॉट जेएमआर 815:949 रुपये जियोफाय 4जी हॉटस्पॉट जेएमआर 815 हे डिव्हाइस तुम्हाला अॅमेझॉन इंडियावर 949 रुपयांमध्ये उपलब्ध आहे . याद्वारेही १० डिव्हाइस कनेक्ट करता येतात . यामध्ये देण्यात आलेली 3000 एमएएच बॅटरी 8 तासांपर्यंत कार्यरत राहते . प्रोलिंक पीआरटी 7001 एच : 999 रुपये प्रोलिंकच्या या पोर्टेबल एचएसपीए आणि वाय - फाय 3 जी हॉटस्पॉट डिव्हाइसमध्ये 2200 एमएएच बॅटरी देण्यात आली आहे . याद्वारे 21.6 एमबीपीएसपर्यंत इंटरनेट स्पीड भेटेल . या डिव्हाइसमध्ये केवळ एका सिमकार्डचा वापर करता येतो . डी - लिंक डीडब्ल्यूआर - 720:800 रुपये डी - लिंक कंपनीचं हे डिव्हाइस वाय - फाय हॉटस्पॉटसाठी उत्तम पर्याय आहे . ebay . in या संकेतस्थलावर हे डिव्हाइस 800 रुपयांमध्ये उपलब्ध आहे . 2000 एमएएच बॅटरी असलेल्या या डिव्हाइसद्वारे 21 एमबीपीएसपर्यंत इटरनेट स्पीड मिळतो .


लाल कांद्यांचा आहारात समावेश करणे कर्करोगाविरोधात लढय़ासाठी लाभदायक असल्याचे नुकत्याच करण्यात आलेल्या संशोधनात स्पष्ट झाले आहे . कर्करुग्णांच्या शरीरातील मृत पेशींवर लाल कांदा हा नैसर्गिक उपचार असल्याचेही संशोधकांनी सांगितले आहे . शरीरातील कर्करोगाच्या पेशींसाठी प्रतिकूल वातावरण तयार होऊन त्यांची वाढ रोखण्याच्या दृष्टीने करण्यात येत असलेल्या संशोधनात ही बाब स्पष्ट झाल्याचे कॅनडातील ग्युलेफ विद्यापीठातील संशोधकांनी सांगितले . कांदा हा अतिमहत्त्वाचा आहार आहे . मात्र त्याचे औषधी गुणधर्म अद्यापही सर्वज्ञात नाहीत . क्वेरसेटिन , अँथोसायनिन यांच्या समावेशामुळे कांदा हे उच्च प्रतीचे औषध ठरते . कर्करोगाच्या पेशी मारण्यासाठी लाल कांदा हे सर्वोत्तम औषध आहे , असे संशोधक अब्दुलमोनेम मुराय्यान यांनी सांगितले . संशोधकांच्या पथकाने पाच प्रकारच्या कांद्यांचे संशोधन केले . गडद लाल रंग असणारे कांदे कर्करोगाविरोधात अत्यंत प्रभावी ठरत असल्याचे निरीक्षण संशोधकांनी नोंदविले . त्यानंतर कर्करोगाविरोधात लढण्याची भाज्यांची क्षमता यावरही संशोधन करण्यात आल्याचे मुराय्यान यांनी सांगितले . त्यामुळेच खाद्यपदार्थामध्ये कांद्याचा वापर वाढावा यासाठी प्रयत्न करणे आवश्यक असल्याचेही संशोधकांनी या वेळी सांगितले . हे संशोधन फूड रिसर्च या मासिकात नुकतेच प्रसिद्ध झाले आहे .


सेंच्युरियन : एकदिवसीय सामन्यांच्या मालिकेतील रविवारी झालेला दुसरा सामना फुसका बार निघाला . भारतीय फिरकी गोलंदाजांनी आपली दहशत कायम ठेवली . त्यानंतर फलंदाजांनी सामना एकाच सत्रात संपण्याची काळजी घेतली . मात्र , केवळ पंचांनी नियमावर बोट दाखविल्यामुळे विजयाच्या दोन धावांसाठी दुसऱ्या सत्राच्या पहिल्या षटकातील तीन चेंडूंची वाट पाहावी लागली . भारताने हा सामना 9 गडी राखून जिंकला . विराट कोहलीने नाणेफेक जिंकून दक्षिण आफ्रिकेला फलंदाजीसाठी आमंत्रित केले . कसोटीत बोलबाला राहिलेल्या वेगवान गोलंदाजांपेक्षा युजवेंद्र चहल आणि कुलदीप यादव या फिरकी जोडीनेच कर्णधाराचा निर्णय सार्थ ठरवला . त्यांनी 32.2 षटकांतच दक्षिण आफ्रिकेचा डाव 118 धावांत गुंडाळला . युजवेंद्रने पाच , तर कुलदीपने दोन गडी बाद केले . त्यानंतर पहिल्या सत्रातील उर्वरित वेळेत फलंदाजी करताना भारताने आव्हानाचा यशस्वी पाठलाग केला . भारताचा धडाका पाहून पंचांनी नियमानुसार पंधरा मिनिटे सत्राची वेळ लांबवली ; पण यात निर्णय लागू शकला नाही . त्यामुळे पंचांनी उपाहाराचा निर्णय घेऊन खेळ थांबवला . अर्थात , त्या वेळी भारताला विजयासाठी केवळ दोनच धावांची गरज होती . पंचांच्या या निर्णयावर खरे तर भारतीय कर्णधार कोहली काहीसा चिडला होता . उपाहारानंतर पहिल्याच षटकातील तिसऱ्या चेंडूवर विजयाची औपचारिकता कोहली - धवन जोडीने पूर्ण केली . भारताने 20.3 षटकांत 1 बाद 119 धावा केल्या . धवन 51 , तर कोहली 46 धावांवर नाबाद राहिला . सामन्याचा मानकरी अर्थातच युजवेंद्र चहल ठरला . विराट कोहलीने नाणेफेक जिंकून प्रथम गोलंदाजी करायचा निर्णय घेतला . फाफ डू प्लेसिस आणि ए बी डिव्हिलर्स शिवाय खेळणाऱ्या यजमान संघाच्या फलंदाजांसमोर मोठे आव्हान होते . भुवनेश्वर कुमारने सर्वात महत्त्वाची हशीम आमलाची विकेट काढल्यावर पुढचे काम फिरकी गोलंदाजांनी पार पाडले . युजवेंद्र चहल आणि कुलदीप यादवच्या फिरकीचा कोणताच अंदाज यजमानांच्या फलंदाजांना आला नाही . काही फलंदाज धोका पत्करण्याच्या नादात , तर काही जण चेंडू कसा खेळायचा या द्विधा मनःस्थितीत बाद झाले . एकदिवसीय ऐवजी टी 20 सामना चालू असल्याचा भास या सामन्यात आला . जे पी ड्युमिनी आणि नवोदित खेळाडू झोंडोने प्रत्येकी 25 धावा केल्याने निदान 100चा आकडा पार झाला . भारतीय वेगवान गोलंदाजीचे कितीही गोडवे यजमानांचे आजी माजी खेळाडू गात असले , तरी भारतीय फिरकीचा प्रभाव त्यांच्यावर अजूनही असल्याचे सिद्ध झाले . चहल आणि कुलदीप या फिरकी जोडीने एकत्रित 14.2 षटके टाकताना फक्त 42 धावा दिल्या आणि यजमानांचे आठ फलंदाज बाद केले . भारतीय फिरकीचे " होमवर्क ' केल्याचे सांगणाऱ्या दक्षिण आफ्रिका संघ व्यवस्थापनाला आता तोंड दाखवायला जागा उरली नाही . विजयाकरिता 119 धावांचा पाठलाग करताना भारतीय फलंदाजांना कोणतीच अडचण आली नाही . रबाडाने रोहित शर्माला बाद केल्यावर शिखर धवन आणि विराट कोहली एकत्र जमले . दोघांनी समोर आलेल्या प्रत्येक गोलंदाजावर हुकमत गाजवून थाटात भारताचा विजय साकार केला . या दिल्लीच्या जोडगोळीने 93 धावांची अखंड भागीदारी केली . संक्षिप्त धावफलक दक्षिण आफ्रिका 36.4 षटकांत सर्वबाद 118 ( जेपी ड्युमिनी 25 , हशिम आमला 23 , क्वींटॉन डी कॉक 20 , खाया झोंडो 25 , युजवेंद्र चहल 5 - 22 , कुलदीप यादव 3 - 20 ) पराभूत वि . भारत 20.3 षटकांत 1 बाद 119 ( शिखर धवन नाबाद 51 - 56 चेंडू , 9 चौकार , विराट कोहली नाबाद 46 - 50 चेंडू , 4 चौकार , 1 षटकार )


सुजैविकांनी युक्त असलेले चोथायुक्त अन्न सेवन केल्याने झोपेचा दर्जा सुधारतो , त्यात कच्चा लसूण , कांदा यांचे सेवन उपयुक्त ठरते . तसेच शारीरिक ताणही कमी होतो . असे नवीन संशोधनात म्हटले आहे . सुजैविकांमुळे आतडय़ातील चांगले जिवाणू सुरक्षित राहतात . अमेरिकेतील कोलोरॅडो विद्यापीठातील संशोधक रॉबर्ट थॉमसन यांनी म्हटले आहे की , सुजैविकेयुक्त नैसर्गिक अन्न आरईएमव्यतिरिक्त व आरईएमयुक्त झोप ( रॅपिड आय मूव्हमेंट ) सुधारते . ताणानंतरही झोपेचा दर्जा चांगला राहतो . कांदा , लसूण यामुळे चांगला फायदा होतो . जेव्हा उपकारक जिवाणू हे पदार्थ पचवतात तेव्हा त्यांची संख्या वाढते व त्यामुळे आतडय़ाचे आरोग्य सुधारून चयापचयातील त्याज्य घटक बाहेर टाकले जातात . संशोधकांनी तीन आठवडे उंदरांवर संशोधन केले असून त्यात त्यांच्या शरीराचे तापमान , आतडय़ातील जिवाणू व झोपेचे चक्र यांचा अभ्यास ईईजी तंत्राने करण्यात आला . ज्यांना प्रिबायोटिक अन्न देण्यात आले . त्यांची एनआरईएम झोप जास्त काळ टिकली . यात डोळे झोपेत जलद हालचाली करीत नाहीत . या उंदरांना ताण दिला असता त्यांची आरईएम झोप चांगली राहिली . जीवनात आधीच्या काळात जर प्रिबायोटिक घेतले तर त्याचा चांगला परिणाम होतो . आरईएम झोप ही ताणाचे दुष्परिणाम टाळणारी असते . या झोपेमुळे मानसिक धक्क्यामुळे होणारे ताणाचे आजार जडत नाहीत . शरीराचे तापमानही यात नियंत्रित राहते . जर्नल फ्रंटियर्स इन बिहॅवरियल न्यूरोसायन्स या नियतकालिकात हे संशोधन प्रसिद्ध झाले आहे .


बॉलिवूड स्टार रणवीर सिंग आज फक्त भारतीय अभिनेताच नाही तर तो एक ग्लोबल स्टार आहे . संजय लीला भन्साळी यांच्या पद्मावत सिनेमाच्या यशानंतर तर सगळीकडे फक्त रणवीरच्याच नावाचे वारे वाहताना दिसत आहेत . या सिनेमानंतर रणवीरने आपल्या मानधनातही वाढ केली आहे . ‘पद्मावत’ सिनेमात सर्वात जास्त कौतुक कोणाचे झाले असेल तर ते रणवीरने साकारलेल्या अलाउद्दीन खिल्जी या व्यक्तिरेखेच्या . यादरम्यान रणवीरबाबत एक मोठा खुलासा समोर आला आहे जो ऐकून तुम्हीही अवाक् व्हाल . रणवीरने ‘बँड बाजा बारात’ या सिनेमातून बॉलिवूडमध्ये पदार्पण केले . यानंतर त्याने ‘लेडीज वर्सेस रिकी बहल’ सिनेमात काम केले . या दोन्ही सिनेमातील त्याच्या भूमिकांचे कौतुक झाले . या दोन्ही सिनेमांच्या प्रदर्शनानंतर सिमी ग्रेवाल यांच्या ‘इंडियाज मोस्ट डिझायरेबल या टॉक शो’मध्ये रणवीर मुलाखतीसाठी गेला होता . या शोमध्ये सिमी यांनी त्याला कशा मुली आवडतात असा प्रश्न विचारला . या प्रश्नाचे उत्तर देताना रणवीर म्हणालेला की , त्याला स्वतःच्या स्वच्छतेची काळजी घेणारी , सामान्य ज्ञान असणारी , चांगले कपडे घालणारी आणि आत्मविश्वासाने समोरच्याशी बोलणाऱ्या मुली त्याला आवडतात . रणवीरच्या या आवडींमुळेच तो दीपिकाच्या प्रेमात आकंठ बुडालेला आहे . दीपिकामध्ये त्याला आवडणारे सर्व गुण असतील असे म्हणायला हरकत नाही . याच शोमध्ये रणवीरने सांगितले की , ‘बँड बाजा बारात’ सिनेमा बॉक्स ऑफिसवर चांगले प्रदर्शन करत असताना सिनेमाच्या दिग्दर्शकाने शुभेच्छांचे अनेक फोन येत असल्याचे सांगितले . पण या शुभेच्छांचा स्वीकार करताना त्याने एक कॉल उचलला नव्हता . तेव्हा दिग्दर्शक मनीष शर्माने त्याला स्वतःचा मोबाइल तपासायला सांगितला . रणवीरच्या मोबाइलवर ५५५ या नंबरचा एक मिस कॉल होता . थोड्यावेळाने मनीषने हा फोन शाहरुखचा असल्याचे सांगितले . आपण शाहरुखचा फोन उचचला नाही हे जेव्हा रणवीरला कळले तेव्हा त्याला फार वाईट वाटले . पण त्यानंतर थोड्याच वेळात शाहरुख आणि रणवीरचं फोनवर बोलणं झालं . तो क्षण रणवीरसाठी अविस्मरणीय ठरला होता .


महिलांनी अधिक गांभीर्याने नोंद घ्यावी असा संशोधनातील नवा निष्कर्ष उजेडात आला आहे . वेदनाशामक गोळ्यांच्या नियमित सेवनाने ऐकण्याची क्षमता काही अंशी कमी होऊ शकते , असा इशारा तज्ज्ञांनी दिला आहे . अमेरिकेतील रोगपरिस्थिती विज्ञानशास्त्र नियतकालिकात याविषयीची माहिती नुकतीच प्रसिद्ध झाली . ‘आयब्युप्रोफेन’ वा ‘अॅसिटामिनोफेन’ या गोळ्यांच्या अतिवापरामुळे महिलांमध्ये अंदाजे पाच टक्के ऐकण्याची क्षमता गमवावी लागली . हे काही स्त्रियांमध्ये अधिकही असू शकते , असे या अभ्यासात स्पष्ट करण्यात आले आहे . ४८ ते ७३ वर्षे वयोगटातील ५४ हजार स्त्रियांच्या वैद्यकीय अहवालाची प्रयोगादरम्यान तपासणी करण्यात आली . अमेरिकेतील ब्रिगहॅम महिला रुग्णालयातील गॅरी कऱ्हान यांच्या नेतृत्वाखाली हे संशोधन करण्यात आले . ‘आयब्युप्रोफेन’ वा ‘अॅसिटामिनोफेन’ या दोन गोळ्यांच्या सेवनाने स्त्रियांमध्ये त्यांच्या ऐकू येण्याच्या क्षमतेवर काही अंशी परिणाम झाल्याचे दिसून आले . अमेरिकेत महिलांमध्ये अशा प्रकारची बधिरता असण्याचे प्रमाण जास्त आहे . याचा परिणाम तेथील राहणीमानावर होत असल्याचे संशोधकांनी म्हटले आहे . सातत्याने अॅस्पिरिन , आयब्युप्रोफेन आणि अॅसिटामिनोफेन यांसारख्या वेदनाशामक गोळय़ांचे नियमित सेवन केल्यामुळे ऐकण्याच्या क्षमतेवर परिणाम घडून येत असल्याचे त्यांनी म्हटले आहे . सतत अॅसिटामिनोफेन घेतल्याने ऐकण्याच्या क्षमतेवर मोठा परिणाम दिसून आला . मात्र यामध्ये अॅस्पिरिन घेण्याचे प्रमाण आणि त्याचा ऐकण्यावर होणारा परिणाम यावर संशोधन करण्यात संशोधकांना यश आले नाही . वेदनाशामक गोळय़ा घेताना त्याचा शरीरावर होणारा परिणाम लक्षात घेण्याची गरज असल्याचे संशोधकांनी म्हटले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


क्रिकेट इतिहासात ठामपणे पाऊल टाकण्यास सज्ज असलेल्या स्कॉटलंडने रविवारी ऐतिहासिक विजयाची नोंद करताना एकदिवसीय क्रिकेट सामन्यात अव्वल मानांकित इंग्लंडला धक्का दिला . कॅलम मॅकलोड्सच्या नाबाद 103 धावांच्या खेळीच्या जोरावर स्कॉटलंडने 5 बाद 371 धावांची मजल मारली . काईल कोएत्झर ( 58 ) आणि जॉर्ज मन्सी ( 55 ) यांची त्याला साथ मिळाली . इंग्लंडने आव्हानास उत्तर देताना जोरदार प्रत्युत्तर दिले . जॉनी बेअरस्टॉने 105 धावांची खेळी केली . ऍलेक्स हेल्स आणि मोईन अली यांनीही आक्रमक फलंदाजी केली . पण , इंग्लंडचा डाव 48.5 षटकांत 365 धावांत आटोपला . स्कॉटलंडच्या मार्क वॅटने 55 धावांत 3 , तर अलसेडर इव्हान्स , रिची बेरिंग्टन यांनी प्रत्येकी दोन गडी बाद केले .


लंडन : इंग्लंडच्या महिला क्रिकेट संघाची धडाकेबाज फलंदाज डॅनी वॅटची भारतीय क्रिकेटरसिकांना ओळख विराट कोहलीमुळे आहे . . विराटला ट्विटरवरून लग्नाची मागणी घालणारी डॅनी वॅट आता पुन्हा क्रिकेटच्या मैदानावर परतणार आहे . . आणि यावेळी तिच्याकडे असेल विराट कोहलीने भेट म्हणून दिलेली खास बॅट ! भारत , ऑस्ट्रेलिया आणि इंग्लंडच्या महिला संघांमध्ये या महिन्यात तिरंगी स्पर्धा होत आहे . या स्पर्धेपासून डॅनी वॅट विराटने दिलेली बॅट वापरण्यास सुरवात करत आहे . इंग्लंडसाठी वॅटने गेल्या नोव्हेंबरमध्ये ऑस्ट्रेलियाविरुद्ध ट्वेंटी - 20 सामन्यात शतक झळकाविले होते . इंग्लंडच्या महिला संघाकडून ट्वेंटी - 20 मध्ये शतक झळकाविणारी डॅनी ही पहिली खेळाडू आहे . 2014 मध्ये झालेल्या ट्वेंटी - 20 विश्वकरंडक स्पर्धेत दक्षिण आफ्रिकेविरुद्ध विराट कोहलीने 72 धावा केल्या होत्या . या खेळीचं कौतुक करताना डॅनी वॅटने ट्विटरवर चक्क त्याला लग्नाची मागणीच घातली . ' त्या ट्विटनंतर दहा मिनिटांनी मी माझा फोन पुन्हा हातात घेतला . . तेव्हा हजारो रिट्विट्स , फेव्हरेट्स आले होते . . भारतीय प्रसिद्धीमाध्यमांमध्ये याचीच चर्चा सुरू झाली होती ' , असे वॅटने ' क्रिकइन्फो ' शी बोलताना सांगितले . या घटनेनंतर त्याच वर्षी भारतीय संघ इंग्लंड दौऱ्यावर असताना विराट आणि डॅनीची भेट झाली . त्यावेळी विराट तिला म्हणाला , ' ट्विटरवर असं काही करत जाऊ नकोस . लोक अशा गोष्टी खूप गांभीर्याने घेतात . . ! ' ' त्यावर मी त्याला सॉरी म्हटलं ' , असे डॅनीने सांगितले . यानंतर विराटने डॅनीला त्याची एक बॅट भेट म्हणून दिली . ' नोव्हेंबरमध्ये शतक झळकाविताना वापरलेली बॅट काही दिवसांपूर्वीच तुटली . त्यामुळे आता यापुढे मी विराटने दिलेली बॅट वापरणार आहे ' , असे डॅनीने सांगितले .


कोणीही व्यक्ती अचानक मृत्युमुखी पडली की त्याला मोठा हार्ट अॅटॅक आला अशी कुजबूज सुरू होते . मात्र त्याचवेळेस डॉक्टरांना विचारायला गेलात तर त्या व्यक्तीला अचानक कार्डिअॅक अरेस्ट झाला असे ते सांगतात . साहजिकच हार्ट अॅटॅक आणि कार्डिअॅक अरेस्ट या दोन निदानांत सर्व सामान्यांचा खूप गोंधळ होतो . आणि बऱ्याचदा त्यांची सरमिसळ होते . आजच्या जीवनात अशा प्रकारच्या घटना घरांमध्ये आणि घराबाहेर वरचेवर घडत असल्यामुळे , या दोन्ही आजारांची योग्य माहिती आणि त्याचे उपचार प्रत्येकाने जाणून घेणे आवश्यक ठरले आहे . बॉलिवूडमध्ये १९८० ते १९९० चा कालावधी गाजवलेली आघाडीची अभिनेत्री श्रीदेवीचा मृत्यू कार्डिअॅक अरेस्टने झाला . हिंदी सिनेसृष्टीत आपल्या अभिनय आणि नृत्यकौशल्याने श्रीदेवी यांनी स्वतःचे वेगळे स्थान निर्माण केले . अभिनेत्यांच्या चलतीच्या काळात स्वतःचे वेगळे स्थान टिकवूनही ठेवले . काही वर्षांच्या ब्रेकनंतर त्यांनी पुन्हा कमबॅक केले होते . मात्र शनिवारी त्या दुबईला गेल्या असताना त्यांची प्रकृती बिघडली आणि त्यांना अचानक कार्डिअॅक अरेस्ट आला . त्यानंतर त्यांना रूग्णालयात नेण्यात आले मात्र त्यांची प्राणज्योत मालवली . त्यांचा मृत्यू कार्डिअॅक अरेस्टने झाल्याचे सांगण्यात येत आहे . याच हार्ट अॅटॅक आणि कार्डिअॅक अरेस्टमधील फरक समजून घेऊया… - डॉ . अविनाश भोंडवे , फॅमिली फिजिशियन


नृत्य दिग्दर्शक रेमो डिसूझा याचे मत ; रिॲलिटी शोमुळे मुलांच्या कलागुणांना वाव पुणे - ‘‘हल्लीच्या कलाकारांचा नृत्याचा साचा ठरलेला आहे . त्यामुळे प्रेक्षकांना ते कंटाळवाणे वाटतात . कलाकारांनी या साचेबद्धपणातून बाहेर पडावे . रिॲलिटी शोमुळे नृत्याचे विविध प्रकार जन्माला येत असून , त्यामुळे मुलांच्या कलागुणांना वावही मिळत आहे , ’’ असे नृत्य दिग्दर्शक रेमो डिसूझा याने ‘सकाळ’शी बोलताना सांगितले . रेमो सहा - सात वर्षांपासून नृत्याच्या रिॲलिटी शोचे परीक्षण करत असून , सध्या तो ‘डान्स प्लस ३’ या शोचा सुपरजज्ज आहे . यात धर्मेश येलंडे , पुनीत पाठक , शक्ती मोहन हे त्यांचे सहकारी आहेत . रिॲलिटी शोमधून मुख्य विजेत्यांची निवड करणे मोठे आव्हान असल्याचे रेमो म्हणाला . आंतरराष्ट्रीय स्तरावर नृत्य करणारे खूप कलाकार असून , प्रत्येकाची नृत्याची पद्धत वेगळी आहे . विशेष म्हणजे ज्या मुलांची नृत्याच्या रिॲलिटी शोमध्ये निवड होते , त्यांच्यामध्ये वेगळी ‘खासियत’ असते . त्यामुळे या सर्वांमधून एका विजेत्याची निवड करणे , हे सुपरजज्ज म्हणून माझ्यासाठी कसरतच असते . कारण , यातून कोणावरही अन्याय होऊ नये , अशी माझ्यासह प्रेक्षकांचीही अपेक्षा असल्याचे रेमो याने सांगितले . मुलांच्या कलागुणांना वाव मिळण्यासाठी पालकही त्यांना प्रोत्साहन देतात . त्याचप्रमाणे त्यांच्याकडून अवास्तव अपेक्षाही बाळगतात , हे मात्र चुकीचे आहे . मुलांना त्यांच्या आवडीप्रमाणे नृत्य आणि करिअर करू द्यावे , असेही रेमो म्हणाला . दरम्यान , नृत्याचे अनेक क्लासेस सुरू होत आहेत . एखाद्या शोमध्ये विजेता झालेला लगेचच नृत्याचे क्लासेस उघडतो . त्यातून व्यावसायिकीकरण सुरू होते ; मात्र काळानुसार नृत्यातही बदल होतो , हे विसरून चालणार नसल्याचे त्याने सांगितले . हिंदी चित्रपटांतील नृत्याविषयी रेमो म्हणाला , ‘‘चित्रपटातील आशयाप्रमाणेच त्यातील संगीत आणि नृत्य असते . त्यामुळे कलाकारही त्याचेच अनुकरण करतात . काही कलाकारांचा नृत्य करण्याचा साचा ठरलेला असतो ; मात्र काळानुसार तो बदलण्याची गरज आहे . ’’ सोशल मीडियामुळे घरबसल्या नृत्याचे विविध प्रकार पाहता येत आहेत . विशेष म्हणजे आजही शास्त्रीय नृत्य शिकणाऱ्यांचे प्रमाण वाढत असून , ती आनंदाची गोष्ट असल्याचे रेमो म्हणाला . ‘डान्स प्लस सीझन - ३’बाबत रेमो म्हणाला , ‘‘या शोमध्ये मी व माझे परीक्षक सहकारी सोडून इतर सर्व जण ‘प्लस’ आहोत . कारण , यात यंदा ‘एक लेव्हल अप’ केली आहे . यात आंतरराष्ट्रीय कीर्तीचे नृत्यकलाकार व दिग्दर्शकही सहभागी होणार आहेत . ’’ दिग्दर्शन केले ; अभिनय राहिला ‘एबीसीडी’ या चित्रपट मालिकेतील ‘एबीसीडी ३’मध्येही वेगळ्या प्रकारची नृत्ये असून , हा खूपच वेगळा चित्रपट आहे . खरेतर मी चित्रपटाचे दिग्दर्शन केले ; मात्र अभिनय राहूनच गेला , अशी खंत रेमो डिसूझा याने व्यक्त केली ; मात्र माझे हे ‘कॅरॅक्टर’ चांगले असल्याचे त्याने आवर्जून सांगितले .


‘झिंगाट’मधलं एखादं गाणं सांग रे ? असा प्रश्न जर कोणाला विचारला गेला तर आजही अनेकजण ‘झिंगाट…’ गाण्याचेच नाव घेतील . या गाण्याने केवळ महाराष्ट्रालाच नाही तर देशाला वेड लावलं होतं . आजही हे गाणे कुठे लागले तर अनेकांची पावलं आपसूक या गाण्यावर थिरकतात . या गाण्याच्या वेडातून बॉलिवूडही अलिप्त राहिले नाही . ‘सैराट’चा अधिकृत रिमेक असलेल्या करण जोहरच्या आगामी ‘धडक’ सिनेमात ‘झिंग झिंग झिंगाट’चं हिंदी व्हर्जन दिसणार आहे . सुप्रसिद्ध कोरिओग्राफर फराह खान ‘धडक’मधील या गाण्याचे नृत्य दिग्दर्शन करणार आहे . त्यामुळे धडकमधील झिंगाट कसं असेल याचकडे अनेकांच्या नजरा लागल्या आहेत . ‘धडक’ सिनेमात झिंगाटची धून वापरली जाणार असली तरी त्याचे बोल नक्की काय असतील याची उत्सुकता झिंगाटच्या चाहत्यांना आहे . अजय - अतुल यांनी सैराटमधील गाण्यांना संगीत दिलं होते . यापूर्वी अजय - अतुलच्या ‘कोंबडी पळाली’ या गाणाच्या चालीवर ‘चिकनी चमेली’ हे गाणे हिंदीत तुफान गाजले होते . त्यामुळे ‘झिंगाट’चे हिंदी व्हर्जन कसे असेल , याकडेच साऱ्यांचे लक्ष लागले आहे . यावर्षी २० जुलैला प्रदर्शित होणार आहे . शशांक खैतान दिग्दर्शित ‘धडक’ सिनेमातून श्रीदेवीची मुलगी जान्हवी कपूर आणि शाहीद कपूरचा भाऊ इशान खट्टर सिनेसृष्टीत पदार्पण करत आहेत . करण जोहर , झी स्टुडिओ , हिरु यश जोहर , अपूर्वा मेहता यांची निर्मिती असलेल्या धडक सिनेमाच्या शूटिंगला डिसेंबरमध्ये सुरुवात झाली .


२१ व्या शतकात पुरुषांसोबत स्त्रियादेखील प्रत्येक क्षेत्रात खंबीरपणे कार्यरत आहेत . स्त्रिया विविध स्तरातून मेहनतीनं स्वतःची जागा निर्माण करतात . यामुळेच की काय स्त्रियांना आपण आदिशक्तीचे रूप मानतो . स्त्रिया प्रत्येक प्रवासात स्वतःसोबत आपल्या कुटुंबाचादेखील विकास आणि सांभाळ करीत असतात . अनेक अडचणी , खाच खळगे पार करीत आपल्या आयुष्यातल्या एका महत्वाच्या टप्प्यापर्यंत पोहोचतात , मात्र इथे प्रवास संपत नाही तर खरा प्रवास इथून सुरु होतो , तो सर्व स्त्रियांच्या आयुष्यातील टर्निंग पॉईंट असतो . अशाच एका कलात्मक स्त्रीने आपल्या आयुष्यातले टर्निंग पॉईंट पार करत अनेक स्त्रियांसाठी आदर्श निर्माण केला आहे . अभुदय नगर मधील कामगार कल्याण येथे लहानीची मोठी झालेल्या कल्पिता राणेने व्हिएतनाम इथे पार पडलेल्या विश्वविजेती या स्पर्धेसाठी भारताचे प्रतिनिधीत्व केले . विचारांमध्ये सुंदरता असणं म्हणजेच खरं सौंदर्य असे मानणाऱ्या कल्पिताने वयाच्या १० व्या वर्षी झाशीची राणी या मालिकेतून आपल्या करिअरची सुरवात केली . या मालिकेत तिने झाशीच्या राणीच्या बालपणाची भूमिका साकारली होती . कल्पिताने भरतनाटयम या नृत्यकलेचं शात्रोक्त शिक्षण घेतलं आहे . स्वतःला नृत्यकलेच्या शिक्षणासाठी करावी लागलेली पायपीट अभुद्य नगरच्या येणाऱ्या पिढीला करावी लागू नये , यासाठी तिने वयाच्या १५ व्या वर्षी आई - वडिलांच्या सहाय्याने कल्पांगण या संस्थेची निर्मिती केली . गेली १५ वर्षे ही संस्था अभुद्य नगर येथील अनेक नविन पिढ्यांना घडवत आहे . आज कल्पांगणच्या माध्यमातून ८२ मुलींना नाट्य , संगीत , तबला याचे प्रशिक्षण मिळते आहे . लग्नानंतरही कल्पिताने कल्पांगणच्या मुलींना घडवण्याचे कार्य चालू ठेवले आहे . सुलभाताई देशपांडे यांच्या अविष्कार शाळा या संस्थेतर्फे ‘दुर्गा झाली गौरी’ या नृत्यनाटिकेतून कल्पिताने काम केले होते . कल्पिता आणि कलेचा संगम तिच्या शालेय जीवनापासूनच सुरु झालेला होता , मात्र यामध्ये सात्यत्य टिकवून ठेवण्याची जबाबदारी कल्पिताने व्यवस्थितरित्या पार पडली . लग्नानंतर ती थांबली नाही , लग्नानंतरही कल्पिताने अभ्युदय नगरच्या विवाहीत महिलांसाठी नृत्याचे शिक्षण देण्यास सुरु ठेवले . स्त्रियांच्या सक्षमीकरणासाठी कल्पिताने आजवर अनेक उपक्रम राबवले आहेत . गेल्याच वर्षी कल्पिताने मिसेस इंडिया वर्ल्ड वाईड या सौंदर्य स्पर्धेत भारताचे प्रतिनिधित्व केले . या स्पर्धेमध्ये अंतिम ५० जणींमध्ये मध्यमवर्गीय कुटुंबातील कल्पिताने बाजी मारली . व्हिएतनाम येथे पार पडलेल्या स्पर्धेमध्ये त्यांना ‘मिसेस टॅलेंटेड’ हा किताब मिळवला . प्रत्येक स्त्रीच्या आयुष्यात मिस ते मिसेस हा प्रवास सगळ्यात कठीण असतो . प्रत्येक स्त्री हा प्रवास अनुभवत असते . या प्रवासाविषयी सांगितले कल्पिता म्हणाली की , ‘मीसुद्धा मिस ते मिस ते मिसेस या प्रवासाचा अनुभव घेतला आहे . आपल्या करिअरविषयीची माहिती पटवून देताना तुम्ही स्टेबल असणं गरजेचं आहे . प्रत्येक गोष्टीला समजून घेण्यासाठी किंवा समजावून देण्यासाठी योग्य वेळ दिला की प्रवास आणखी सोपा होतो . असाच प्रवास करत मी मिसेस इंडिया वर्ल्ड वाईड या स्पर्धेपर्यंत पोहोचले . ’ कल्पिता राणेचा हा प्रवास अनेक स्त्रियांसाठी एक आदर्श आहे . प्रत्येक स्त्रीने तिच्या कठीण काळात ठामपणे उभे राहून येणाऱ्या प्रसंगाला धीटपणे सामोरे जाण्याचा , सल्ला कल्पिता देतात .


अनधिकृतरित्या मोबाईल कंपन्यांचे कॉल डिटेल्स रेकॉर्ड ( सीडीआर ) काढल्याप्रकरणी अभिनेता नवाजुद्दीन सिद्दीकीनंतर आता टायगर श्रॉफची आई आयशा आणि कंगना रणौतही वादाच्या भोवऱ्यात अडकले आहेत . आयशा श्रॉफने तिचा मित्र आणि अभिनेता साहिल खानच्या कॉलचे तपशील मागवले होती , अशी माहिती पोलिसांनी दिली आहे . साहिल आणि आयशा यांच्यात आर्थिक देवाणघेवाणीवरुन वाद झाला होता . हा वाद पोलीस ठाण्यापर्यंत पोहोचल्याने आयशाने साहिलचे कॉल रेकॉर्ड मागवल्याची सूत्रांची माहिती आहे . याप्रकरणी ठाणे पोलीस आयशा यांची चौकशी करणार असल्याचेही कळतेय . दुसरीकडे बॉलिवूडची क्वीन कंगना रणौतसुद्धा पोलिसांच्या रडारवर आहे . तिने वकील रिझवान सिद्दीकीला हृतिक रोशनचा नंबर दिल्याचे म्हटले जात आहे . तर याप्रकरणी तिने स्पष्टीकरणसुद्धा दिले आहे . ‘एखाद्या नोटीशीचे उत्तर देताना सर्व तपशील वकीलांना द्यावे लागतात . अशावेळी हे तपशील कायद्याचे उल्लंघन करण्यास वापरले जातील असे म्हणता येणार नाही . आरोप करण्याआधी याप्रकरणाची सखोल चौकशी होणे गरजेचे आहे , ’ असे तिने स्पष्ट केले . PHOTO : ‘विरुष्का’प्रमाणेच आणखी एक बहुचर्चित जोडी जाहिरातीत एकत्र झळकणार ? महिन्याभरापूर्वी ठाणे पोलिसांच्या गुन्हे शाखेने सीडीआर प्रकरणाचा खुलासा केल्यानंतर राज्यात एकच खळबळ उडाली होती . बेकायदा लोकांचे सीडीआर काढल्याप्रकरणी पोलिसांनी आत्तापर्यंत १२ जणांना अटक केली होती . यामध्ये भारतातील पहिल्या महिला गुप्तहेर रजनी पंडित यांचाही समावेश होता . त्यांना गेल्या आठवड्यात जामिन मिळाला .


कर्णधार विराट कोहली आणि अजिंक्य रहाणे यांच्यातील शतकी भागीदारीच्या जोरावर भारताने पहिल्या वन - डे मालिकेत दक्षिण आफ्रिकेवर ६ गडी राखून विजय मिळवला . आफ्रिकेने दिलेल्या २७० धावांचा पाठलाग करताना भारतीय कर्णधार विराट कोहलीने आक्रमक शतकी खेळी केली . विराटने या सामन्यात आपला फलंदाजीचा फॉर्म कायम ठेवत ११२ धावा काढल्या . अखेरच्या षटकात फटकेबाजी करण्याच्या नादात विराट झेलबाद झाला . त्याला दुसऱ्या बाजूने अजिंक्य रहाणेने संयमी खेळी करुन चांगली साथ दिली . या दोघांमध्येही तिसऱ्या विकेटसाठी १८९ धावांची शतकी भागीदारी झाली . सामना जिंकण्यासाठी अवघ्या काही धावांची आवश्यकता असताना अजिंक्य रहाणेचा अडसर दूर करण्यात आफ्रिकेच्या गोलंदाजांना यश आलं , मात्र तोपर्यंत भारताने सामन्यात आपली बाजू भक्कम केली होती . त्याआधी भारतीय सलामीवीरांनी डावाची सुरुवात अतिशय आक्रमक पद्धतीने केली होती . मात्र रोहित शर्मा मोठा फटका खेळण्याच्या नादात तर शिखर धवन चोरटी धाव घेण्याच्या प्रयत्नान धावबाद होऊन माघारी परतला . यानंतर भारतीय संघ कसोटी क्रिकेटप्रमाणे पुन्हा अडचणीत सापडणार असं वाटत असतानाच विराट कोहली आणि अजिंक्य रहाणेच्या शतकी भागीदारीने भारताचा विजय सोपा केला . दक्षिण आफ्रिकेचे गोलंदाज आज भारतीय फलंदाजांवर अंकुश लावू शकले नाही . कसोटी क्रिकेटमध्ये चांगली कामगिरी करणाऱ्या मॉर्कल , रबाडा , फेलुक्वायो या सर्व गोलंदाजांना आज भारतीय फलंदाजांच्या फटकेबाजीचा सामना करावा लागला . मॉर्कल आणि फेलुक्वायो या गोलंदाजांना सामन्यात १ - १ यश मिळालं . याव्यतिरीक्त अन्य गोलंदाजांकडून पुरती निराशा पहायला मिळाली . अखेर अजिंक्य रहाणे आणि विराट कोहलीला माघारी परतल्यानंतर विजयासाठी आवश्यक असणाऱ्या औपचारिकता हार्दिक पांड्या आणि महेंद्रसिंह धोनी जोडीने पूर्ण केली . या विजयासह भारताने ६ वन - डे सामन्यांच्या मालिकेत १ - ० अशी आघाडी घेतली आहे . त्याआधी आफ्रिकेने कर्णधार फाफ डु प्लेसिसच्या शतकी खेळीच्या जोरावर भारतासमोर २७० धावांचं लक्ष्य ठेवलं . पहिल्याच सामन्यात आफ्रिकेचे फलंदाज भारताच्या फिरकीपटूंचा सामना करु शकले नाहीत . चांगल्या सुरुवातीनंतर आफ्रिकेचे एकामागोमाग एक फलंदाज माघारी परतत राहिले . अखेर कर्णधार डु प्लेसिसने ख्रिस मॉरिस आणि तळातल्या फलंदाजांना हाताशी धरुन आफ्रिकेला आश्वासक धावसंख्या गाठून दिली . भारताकडून कुलदीप यादवने ३ तर युझवेंद्र चहलने २ बळी घेतले .


राज्यस्तरीय कुस्ती स्पर्धा महाराष्ट्र कामगार कल्याण मंडळातर्फे आयोजित केलेल्या कामगार केसरी कुस्ती स्पर्धेत विठ्ठल कॉर्पोरेशनच्या सागर मोरेने अंतिम फेरीत धडक मारली आहे . सागरने कुंभी कासारीच्या सानिकेत राऊतला चीतपट करीत अस्मान दाखवले . याचप्रमाणे किसनवीर कारखान्याच्या अभिषेक तुर्कावडेने भोगावती साखर कारखान्याच्या हृषीकेश पाटीलवर विजय मिळवला . कुमार केसरी गटात कुंभी कासारीच्या संदीप जामदाने आक्रमक खेळी करीत किसनवीर कारखान्याच्या चंदन मरगजेवर वर्चस्व मिळवले . ५७ किलो वजनी गटात कोल्हापूर तालीम संघाच्या पवन भईगडे आणि कुंभी कासारीच्या विक्रम मोरे यांच्यात अंतिम लढत होणार आहे . ७० किलो वजनी गटात कुंभी कासारीच्या माणिक कारंडे आणि क्रांती अग्रणीचा अक्षय जाधव यांच्यात अंतिम सामना रंगणार आहे . अन्य निकाल अनिकेत गावडे ( क्रांती अॅग्रो ) ; नामदेव केसरे ( वारणा दूध ) विजयी वि . नागेश शिंदे ( उस्मानाबाद )


बॉलिवूडमध्ये सध्या दिग्दर्शक संजय लीला भन्साळी यांच्या ‘पद्मावती’ चित्रपटाचीच चर्चा असल्याचे दिसते . पद्मावतीची घोषणा झाल्यापासून ते अगदी चित्रीकरण सुरु असेपर्यंत या चित्रपटाविषयी काही ना काही वाद समोर येतच आहेत . सध्या दीपिका पदुकोण , रणवीर सिंग आणि शाहिद कपूर या चित्रपटासाठी मुंबईत चित्रीकरण करत असून , ‘पद्मावती’ यावर्षी नोव्हेंबरमध्ये प्रदर्शित होण्याची शक्यता आहे . हिंदी चित्रपटसृष्टीतील प्रसिद्ध प्रेमीयुगुल असलेले दीपिका आणि रणवीर यात राणी पद्मावती आणि अल्लाउद्दीन खिलजी यांच्या भूमिकेत दिसणार आहेत . या दोघांचेही चाहते त्यांना रुपेरी पडद्यावर पुन्हा एकत्र पाहण्यासाठी उत्सुक असतील यात शंका नाही . तुम्हाला माहितीये का , काही वर्षांपूर्वी या भूमिकांसाठी पूर्वाश्रमीचे प्रियकर असलेल्या ऐश्वर्या राय बच्चन आणि सलमान खान यांना विचारण्यात आले होते . पण या दोघांचा ब्रेकअप झाल्यामुळे हा चित्रपट बारगळला . वाचा : …म्हणून सलमान खानच्या घरी यावर्षी बाप्पा येणार नाही एका मासिकाच्या लेखात दिलेल्या माहितीनुसार , सलमान आणि ऐश्वर्याचा ब्रेकअप होऊनही हे दोघे चित्रपटासाठी एकत्र येतील अशी संजय लीला भन्साळींना आशा होती . त्यामुळे त्याने दोघांनाही चित्रपटासाठी विचारले . आश्चर्याची गोष्ट म्हणजे ऐश्वर्याने चित्रपटासाठी होकारही दिला होता . सलमानने जर अल्लाउद्दीन खिलजीची भूमिका केली तर मी चित्रपटात काम करण्यास तयार आहे , असे ऐश्वर्याचे म्हणणे होते . कारण चित्रपटात पद्मावती आणि अल्लाउद्दीन यांचे एकही दृश्य एकत्र नव्हते . अपेक्षेप्रमाणे सलमानने मात्र चित्रपटात काम करण्यास नकार दिला . वाचा : बिग बॉस ११ अन् सलमानला भाभी म्हणाली बेशरम सलमानच्या जवळच्या सूत्रांनी मासिकाला दिलेल्या माहितीनुसार , ‘पद्मावती’ हा प्रेमकथा असल्यामुळे तो चित्रपटात काम करण्यासाठी खूप उत्सुक होता . ‘हम दिल दे चुके सनम’मध्ये सलमान – ऐश्वर्याची रोमॅण्टिक केमिस्ट्री पाहावयास मिळाली होती . पण , ‘पद्मावती’मध्ये त्याला खलनायकी भूमिका मिळाल्यामुळे त्याने चित्रपटास नकार दिला . अखेर यामुळे संजय लीला भन्साळीच्या पदरी निराश पडली .


आहारात फळे , पालेभाज्या आणि कडधान्ये यांचा समावेश करण्याबरोबरच कॉफीपान करणे कमी रक्तदाबावर परिणामकारक ठरत असल्याचे नुकत्याच करण्यात आलेल्या एका संशोधनात स्पष्ट झाले आहे . कमी रक्तदाब असलेल्या व्यक्तींनी शरीरातील सोडियमची मात्रा घटविणे आवश्यक असते . त्याचप्रमाणे पोटॅशिअम असणारी फळे , पालेभाज्य , कडधान्ये यांचे सेवन करणे उच्च रक्तदाब असलेल्या व्यक्तींनाही लाभदायक ठरत असल्याचे दक्षिण कॅलिफोर्निया विद्यापीठातील संशोधिका अॅलिसिया मॅकडोनोफ यांनी स्पष्ट केले . उच्च रक्तदाब ही जगभरातील मोठी समस्या आहे . जगभरातील एक अब्ज लोकांना उच्च रक्तदाबाचा त्रास आहे . उच्च रक्तदाबामुळे ५१ टक्के लोकांचा पक्षाघात तर ४५ टक्के लोकांचा हृदयविकाराने मृत्यू होत असल्याचे जागतिक आरोग्य संघटनेने म्हटले आहे . संशोधकांनी या विषयावर संशोधन केले आहे . शरीर सोडियमचा वापर करून रक्तातील पोटॅशिअमवर नियंत्रण ठेवण्याचा प्रयत्न करते . त्यामुळे हृदय , पेशी आणि रक्तवाहिन्या यांचे कार्य सुरळीतपणे पार पडते . कमी रक्तदाब असलेल्या व्यक्ती मोठय़ा प्रमाणात सोडियमयुक्त आहार वाढवितात आणि त्याच वेळी शरीरातील पोटॅशिअमच्या प्रमाणाकडे दुर्लक्ष केले जाते .


बुद्धिबळ हा जरी भारतीयांसाठी पारंपरिक खेळ असला तरी या खेळात भारतीय खेळाडू विश्वविजेते होऊ शकत नाहीत , ही टीका सतत एके काळी केली जायची . विश्वनाथन आनंदने भारताला बुद्धिबळातील सोनेरी दिवस दाखवले . तब्बल १४ वष्रे त्याने चौसष्ट चौकडींच्या या खेळावर अधिराज्य गाजवले . तीन वर्षांपूर्वी मॅग्नस कार्लसनने त्याला आव्हान निर्माण केले . आता पुन्हा जगज्जेतेपद गाठणे , हे भविष्यात आनंदसाठी थोडेसे आव्हानात्मकच मानले जात आहे . विशेषतः जागतिक स्तरावर अनेक युवा खेळाडू विश्वविजेतेपदाची दारे ठोठावत असताना त्याच्यासाठी दिवसेंदिवस आव्हान क्लिष्टच होत जाणार आहे . हे लक्षात घेता आनंदचा वैभवशाली वारसा पुढे निर्माण करण्याचे अन्य युवा भारतीय खेळाडूंपुढे आव्हान आहे . कार्लसन आणि सर्जी कर्जाकिन यांच्यात जगज्जेतेपदासाठी लढत चालू असताना भारतातील बुद्धिबळ क्षेत्राचा घेतलेला हा आढावा – विश्वनाथन आनंदने २००० मध्ये विश्वविजेतेपदाला गवसणी घातली आणि टीकाकारांना सडेतोड उत्तर दिले . या विजेतेपदासह त्याने विविध स्वरूपांच्या विश्व अजिंक्यपद स्पर्धेत एकूण पाच वेळा अजिंक्यपद मिळवले . आनंदने २००७ ते २०१३ या कालावधीत विश्वविजेतेपद राखले होते . २०१३ मध्ये नॉर्वे देशाच्या मॅग्नस कार्लसनने त्याच्यावर मात केली व जगज्जेतेपद मिळवले . आपले हे विजेतेपद चमत्कार नाही , याचा प्रत्यय त्याने २०१४ मध्ये दिला व आनंदची मक्तेदारी संपुष्टात आणली . आनंदला त्यानंतर विश्वविजेतेपदापर्यंत पोहोचता आलेले नाही . त्याने अन्य विविध आंतरराष्ट्रीय व प्रतिष्ठेच्या स्पर्धामध्ये अव्वल यश मिळवले आहे . विश्वविजेतेपदासाठी होणाऱ्या पात्रता स्पर्धामध्ये प्रवेश मिळवणे हाच एक महत्त्वाचा टप्पा असतो . ज्याप्रमाणे विम्बल्डन टेनिस स्पर्धेतील मुख्य फेरीत स्थान मिळवणे हीदेखील स्वप्नवत कामगिरी मानली जाते , त्याप्रमाणेच बुद्धिबळातही विश्वविजेतेपदाच्या पात्रता स्पर्धेत स्थान मिळवण्यासाठी खूप झगडावे लागते . त्याकरिता सतत जागतिक क्रमवारीतील पहिल्या दहा खेळाडूंमध्ये स्थान मिळवणे आवश्यक आहे . आनंदने जेव्हा बुद्धिबळातच कारकीर्द करण्याचे ठरवले , तेव्हापासून त्याला घरच्यांकडून संपूर्ण आर्थिक पाठबळ लाभले . आनंद घडत असताना त्या वेळी बुद्धिबळाकडे प्रायोजक ढुंकूनही पाहात नव्हते . आज बुद्धिबळपटूंना सहजासहजी नोकऱ्या किंवा शिष्यवृत्ती उपलब्ध होत असतात . तशी परिस्थिती आनंदच्या वेळी नव्हती . ही गोष्ट लक्षात घेतली तर आनंद व त्याच्या कुटुंबीयांनी किती त्याग केला असेल , याची कल्पना येऊ शकेल . आनंदने विश्वविजेतेपद मिळविल्यानंतर खऱ्या अर्थाने आपल्या देशात बुद्धिबळ युग निर्माण झाले . आपल्या देशात आता ३५हून अधिक ग्रँडमास्टर खेळाडू आहेत . जागतिक क्रमवारीत पहिल्या दहा खेळाडूंमध्ये आनंदबरोबरच पी . हरिकृष्णनेही स्थान मिळवले आहे . विश्वविजेतेपदाच्या पात्रता लढतींमध्ये स्थान मिळवायचे असेल तर अव्वल दर्जाच्या खेळाडूंबरोबर अधिकाधिक खेळण्याचा अनुभव मिळवणे आवश्यक आहे . आनंद हा बराच काळ युरोपमधील स्पर्धामध्येच खेळत असतो . तेथे खेळणे सुलभ जावे या दृष्टीने त्याने स्पेनमध्येही आपले आणखी एक घर केले होते . हरिकृष्ण , कृष्णन शशिकिरण , बी . अधिबान , अभिजित गुप्ता यांसारख्या नैपुण्यवान खेळाडूंनी आनंदप्रमाणेच युरोपियन किंवा रशियातील विविध स्पर्धाचा अधिकाधिक अनुभव मिळवला पाहिजे . आनंदच्या युगाच्या तुलनेत हल्लीच्या भारतीय खेळाडूंना आपल्या देशातच भरपूर सुविधा उपलब्ध झाल्या आहेत . गुडरिक किंवा पाश्र्वनाथ चषक यासह अनेक स्पर्धाचे आयोजन भारतात केले जात आहे . बुद्धिबळ लीग स्पर्धाही सुरू झाली आहे . पेट्रोलियम , आयुर्विमा , भारतीय विमानतळ प्राधिकरण , राष्ट्रीयीकृत बँका आदी विविध आस्थापनांमध्ये बुद्धिबळपटूंना नोकरीची संधी उपलब्ध झाली आहे . बुद्धिबळाची स्वतंत्र ऑलिम्पिक स्पर्धा होत असली तरी शासनदरबारी त्याला अन्य खेळांच्या ऑलिम्पिक क्रीडा स्पर्धेचा दर्जा नसल्यामुळे अन्य आर्थिक सवलती किंवा पुरस्कार मिळवण्याबाबत बुद्धिबळपटूंना अनेक अडचणींना सामोरे जावे लागते . अर्थात काही वेळा स्वतः त्याग करण्याची आवश्यकता असते . सायना नेहवाल हे त्याचे मूर्तिमंत उदाहरण आहे . सुरुवातीला बॅडमिंटनमध्ये कारकीर्द घडवताना तिच्या कुटुंबीयांना खूपच खस्ता खाव्या लागल्या होत्या . तिने जागतिक स्तरावर चमक दाखवण्यास सुरुवात केल्यानंतर प्रायोजकांची रीघ तिच्याकडे चालून आली . हे उदाहरण डोळ्यांसमोर ठेवत युवा बुद्धिबळपटूंनीही आनंदसारखे यश मिळवायचे असेल तर काही गोष्टींचा त्याग केला पाहिजे . बुद्धिबळात द्रोणाचार्याच्या स्थानी असलेले रघुनंदन गोखले , प्रवीण ठिपसे , दिब्येंदू बारुआ यांच्यासारखे अनेक गुरू उपलब्ध आहेत . थोडासा स्वयंअभिमान बाजूला ठेवत गुरुस्थानी असलेल्या या व्यक्तींकडून कसे अव्वल दर्जाचे ज्ञान प्राप्त करता येईल याचा विचार केला पाहिजे . जागतिक स्तरावर आपले नाणे खणखणीत केले तर आपोआपच प्रायोजक तुमच्या पायाशी लोळण घेतील , हा विचार केला पाहिजे . अल्पसंतुष्ट न राहता सतत विश्वविजेतेपदाचे स्वप्न उराशी बाळगून त्याग केला तरच तुम्हाला आनंदचा वारसा चालवता येईल , याचा विचार प्रत्येक युवा भारतीय खेळाडूने केला पाहिजे . मिलिंद ढमढेरे milind . dhamdhere @ expressindia . com


‘मिस वर्ल्ड’ मानुषी छिल्लर सध्या बॉलिवूडध्ये पदार्पण करण्याच्या विचारात नसली तरीही , तिला बॉलिवूडमधून विविध चित्रपटांचे प्रस्ताव येण्यास सुरुवात झाली आहे . परफेक्शनिस्ट आमिर खानची चाहती असणाऱ्या मानुषीने , माध्यमांशी बोलताना एका सर्वसामान्य चाहत्याप्रमाणे त्याला भेटण्याची , त्याच्यासोबत काम करण्याची इच्छा व्यक्त केली . तिची ही इच्छा आमिरच्या कानी पडली की नाही , हा एक महत्त्वाचा प्रश्नच आहे . पण , तिची ही इच्छा बहुधा सलमान खानच्या कानी पडली असावी , कारण तो मानुषीला आपल्या चित्रपटातून लाँच करणार असल्याचे म्हटले जातेय . ‘बॉलिवूड लाईफ’ने प्रसिद्ध केलेल्या वृत्तानुसार , बॉलिवूडमध्ये मानुषीचे दणक्यात पदार्पण झाले पाहिजे , अशी खुद्द सलमानची इच्छा असून , तो आपल्या निर्मिती संस्थेतून किंवा आपल्याच एखाद्या चित्रपटातून मानुषीला बॉलिवूड पदार्पणाची संधी देऊ शकतो असे म्हटले जातेय . सध्यातरी मानुषी बॉलिवूडमध्ये काम करणार नाही असे ठामपणे सांगत असली तरीही येत्या काळात तिचा निर्णय बदलणार का , हे पाहणे महत्त्वाचे ठरेल . वाचा : ‘मिस वर्ल्ड’ मानुषी छिल्लरचे पाकिस्तानला जशास तसे उत्तर नेहमीच बी - टाऊनमध्ये नव्या जोमाच्या कलाकारांना संधी देणाऱ्या सलमानने आता मानुषीलाही नवी ओळख देण्याचा निर्णय घेतल्याचे ठरवले आहे , अशीच प्रतिक्रिया अनेकांनी दिली . आतापर्यंत अथिया शेट्टी , डेझी शाह , सोनाक्षी सिन्हा , स्नेहा उल्लाल , सूरज पांचोली या युवा कलाकारांच्या बॉलिवूड पदार्पणात ‘दबंग खान’चा मोलाचा वाटा आहे . तेव्हा आता या यादीत मानुषीच्या नावाची वर्णी लागते का , हे पाहणे औत्सुक्याचे ठरणार आहे .


पावसाळ्यात आपण जशी पावसाची वाट पाहतो त्याचप्रमाणे शॉपिंगचे वेड असणारे अनेक जण वेगवेगळ्या ऑफर्सची चातकासारखी वाट पाहत असतात . या खरेदीवेड्यांसाठी मोठमोठे मॉल , दुकाने इतकेच काय आता शॉपिंग वेबसाईटसही अनोख्या ऑफर्स जाहीर करतात . याचप्रमाणे सध्या फ्लिपकार्ट एकामागून एक ऑफर्स जाहीर करत आहे . सध्या फ्लिपकार्टचा इलेक्ट्रॉनिक वस्तूंचा सेल सुरु असून यामध्ये ग्राहकांना आकर्षक अशा ऑफर्स देण्यात आल्या आहेत . यामध्ये लॅपटॉप , हार्डवेअर , कॅमेरा , ऑडिओ अॅक्सेसरीज अशा अनेक उत्पादनांवर विविध ऑफर्स देण्यात आल्या आहेत . हा सेल २६ जुलैपर्यंत सुरु राहणार असून जास्तीत जास्त ग्राहकांनी याचा लाभ घ्यावा असे आवाहन कंपनीतर्फे करण्यात आले आहे . यामध्ये मेकअप आणि व्यक्तिमत्त्व खुलविण्यासाठी वापरण्यात येणारी साधने १ हजार रुपयांहून कमी किंमतीला उपलब्ध आहेत . याशिवाय इंटेल कोर i3 आणि i5 प्रोसेसर असलेला लॅपटॉप २६ , ९९० आणि ४१ , ९९० रुपयांना उपलब्ध आहे . एसर , लावा , आयबॉल आणि मायक्रोमॅक्सच्या लॅपटॉपच्या किंमती १० , ४९९ पासून सुरु होत असून गेमिंगचे लॅपटॉपही एक्सचेंज ऑफरवर २० हजारांपासून उपलब्ध आहेत . याशिवाय टू इन १ लॅपटॉपही ग्राहकांना साधारणपणे २६ हजारांपासून खरेदी करता येणार आहेत . विविध कंपनीच्या कॅमेरांवर भरघोस ऑफर्स देण्यात आल्या असून काहींवर ब्रँडेड हेडफोन्स फ्री देण्यात आले आहेत . अॅक्सिस बँकेचे क्रेडीट कार्ड वापरुन जर कॅमेरा खरेदी केला कर ५ टक्के आणखी सवलत देण्यात येणार आहे . लेनोवो , अॅपल , सॅमसंग , मायक्रोमॅक्स , आयबॉल आणि इतर टॅबलेटसवरही मोठ्या प्रमाणात सवलती देण्यात आल्या आहेत . नवा आयपॅड प्रो ग्राहकांना ५० हजार रुपयांमध्ये प्री - ऑर्डरने बुक करता येणार आहे . विशेष म्हणजे ग्राहकांना ऑर्डर केल्यानंतर ४ ते ५ दिवसात ही वस्तू मिळणार आहे . याबरोबरच हेडफोन्स , स्पीकर आणि होम थिएटरसारख्या ऑडिओ अॅक्सेसरीजवरही चांगल्या सवलती मिळणार आहेत .


व्हॉट्सअॅपनं आपल्या ‘डिलीट फॉर इव्हरीवन’ फीचरनंतर आणखी एक महत्त्वाचं फीचर आणलं आहे , युट्यूबवर व्हिडिओ पाहणाऱ्यांसाठी हे अत्यंत महत्त्वाचे फीचर आहे . या फीचरमुळे युजर्सना थेट युट्युबवर न जाता ‘पिक्चर - इन - पिक्चर’ मोडमध्ये व्हिडिओ पाहता येणार आहे . अनेकदा आपण आपल्या मित्र मैत्रिणींना व्हॉट्सअॅपवर युट्यूबवरच्या व्हिडिओंची लिंक पाठवतो . या लिंकवर क्लिक केल्यास युजर्स व्हॉट्सअॅपच्या चॅटबॉक्समधून बाहेर पडून थेट युट्यूबवर जाऊन पोहोचतो . पण नव्या फीचर्समुळे युजर्सचा हा त्रास कमी होणार आहे . यापुढे युजर्स त्यांच्याच चॅट बॉक्समध्ये व्हिडिओ पाहू शकतात , व्हिडिओ पाहता पाहता ते चॅटदेखील करू शकतात . ‘WABetaInfo’ या ट्विटर अकाऊंटवरून व्हॉट्सअॅपच्या नव्या अपडेटबद्दल माहिती देण्यात आली आहे . त्याचप्रमाणे व्हॉट्सअॅपवर व्हॉइस मेसेज पाठवणंही आता अधिक युजर फ्रेंडली करण्यात आलं आहे . यापूर्वी मेसेज पाठवताना वॉईस बटण क्लिक करून ठेवण्याची गरज होती . पण आता वॉईस मेसेज पाठवण्यासाठी बटण क्लिक करून ठेवण्याची गरज भासणार नाही .


यंदाच्या वर्षातील सर्वात बहुप्रतिक्षीत चित्रपट म्हणून ‘पद्मावती’कडे पाहिले जाते आहे . संजय लीला भन्साळी दिग्दर्शित हा चित्रपट अनेक कारणांनी उत्सुकता ताणून धरणारा ठरला आहे . दीपिका पदुकोण , रणवीर सिंग आणि शाहिद कपूर यांच्या व्यक्तिरेखेची उत्सुकता सर्वांना लागून राहिली आहेच . शिवाय भन्साळींच्या इतर चित्रपटांप्रमाणे या चित्रपटातीलही भव्य सेट कसा असेल असा प्रश्न त्यांच्या चाहत्यांना पडला आहे . या चित्रपटाचे ‘घुमर’ हे पहिले गाणे नुकतेच प्रदर्शित करण्यात आले . हे संपूर्ण गाणे दीपिकावर चित्रीत करण्यात आले आहे . दीपिकाने आतापर्यंत केलेल्या सर्वात कठीण डान्सपैकी हा डान्स असल्याचे म्हटले जात आहे . तिने या गाण्यासाठी घुमर एक्सपर्ट ज्योती डी . तोमर यांच्याकडून हे नृत्य शिकून घेतले . ज्योती स्वतः घुमरचे क्लासेस घेतात . Padmavati Song Video : ‘घूमर’ गाण्यात दिसतो दीपिका पदुकोणचा राजपुताना अंदाज इमारतीला लागलेली आग पाहून आईच्या काळजीने धावली ऐश्वर्या ‘पुस्तकाच्या विक्रीसाठी नवाज महिलेचे शोषणही करु शकतो’ ‘गजनी’ फेम असिनला कन्यारत्न VIDEO : मोदींनी ‘ससुराल सिमर का’ मालिका पाहिली असती तर… . शाहरुखच्या मुलीच्या शूजची किंमत ऐकून तुम्ही चाट पडाल ! जेव्हा कपिलने स्वतःला कार्यालयात घेतलेलं डांबून… ‘वीरे दी वेडिंग’साठी तुम्ही तयार आहात ना ? आरोपींनाही मिळतो ‘बिग बॉस’च्या घरात प्रवेश , दाक्षिणात्य अभिनेत्री गहनाचा मोठा खुलासा कोट्यवधींचा गल्ला जमवणाऱ्या ‘गोलमाल अगेन’साठी अजयने मानधन घेतलेच नाही , पण…


इंडियन वेल्स , कॅलिफोर्निया - इंडियन वेल्स टेनिस स्पर्धेच्या तिसऱ्या फेरीत विल्यम्स भगिनींमधील बहुचर्चित लढतीत व्हिनसने सेरेनावर दोन सेटमध्ये ६ - ३ , ६ - ४ अशी मात केली . प्रेक्षकांनी दोघींना सारखेच प्रोत्साहन दिले . मुलीच्या जन्मानंतर पुनरागमन केलेल्या सेरेनाची ही ‘टूर’वरील पहिलीच स्पर्धा होती . स्टेडियमवर आल्यानंतर या दोघी ‘गोल्फ कार्ट’मधून ‘टनेल’पर्यंत गेल्या . त्यानंतर त्या कोर्टवर आल्या तेव्हा प्रेक्षकांनी उभे राहून टाळ्या वाजवीत त्यांना प्रोत्साहन दिले . या लढतीला सुमारे दहा हजार चाहते उपस्थित होते . यात आजघडीची रुमानियाची अव्वल खेळाडू सिमोना हालेप हिचाही समावेश होता . ३६ वर्षीय सेरेनाने मुलीच्या जन्मानंतर १५ महिने ब्रेक घेतला . त्यानंतर पहिलीच स्पर्धा खेळताना तिचे फूटवर्क काहीसे संथ होते . ३७ वर्षीय व्हिनसने दुसऱ्या ‘मॅच पॉइंट’वर विजय साकार केला . त्यावेळी सेरेनाचा फोरहॅंड बाहेर गेला . हा सामना एक तास २६ मिनिटे चालला . व्हिनसला आठवे मानांकन आहे . तिने सहा ‘एस’ मारले , पण आठ ‘डबल फॉल्ट’ झाल्या . सेरेनाने चार ‘एस’ मारले . तिची सर्व्हिस चार वेळा खंडित झाली . मुलीला जन्म दिल्यानंतर पुनरागमन करताना मला आणखी बरीच मजल मारावी लागेल . ते सोपे नसेल . ही स्पर्धा निश्चितच सोपी नव्हती . रॅकेटने शॉट मारताना स्विंग साधण्यासाठी आणि फॉर्म गवसण्यासाठी ही स्पर्धा उपयुक्त ठरेल . एरवी सराव करणे वेगळे असते . सामना खेळताना वेगळेच समीकरण लागू होते . थोडे दडपण साहजिकच येते . सर्वोत्तम खेळ करूनही हरले असे म्हणण्याची ही वेळ नाही हे चांगलेच आहे . याचे कारण मला सुधारणा करण्यास भरपूर वाव आहे . प्रत्येक स्पर्धेत मागील वेळच्या तुलनेत कामगिरी उंचावणे इतकेच मला करावे लागेल . मला पिछाडीवर पडायचे नाही . - सेरेना विल्यम्स दृष्टिक्षेपात विल्यम्स भगिनींमधील २९ वी लढत व्हिनसचा १२ वा विजय २०१४ नंतर व्हिनस प्रथमच विजयी गेल्या वर्षी ऑस्ट्रेलियन ओपनमध्ये सेरेनाची सरशी या स्पर्धेत २००१ मधील लढतीत सेरेनाचा विजय १९९८ मध्ये ऑस्ट्रेलियन ओपनच्या दुसऱ्या फेरीत या दोघींत पहिली लढत त्यानंतर इतक्या आधीच्या फेरीत दोघी आमनेसामने येण्याची पहिलीच वेळ


इम्रान हाश्मीबरोबर ' जन्नत ' या चित्रपटातून बॉलीवूडमध्ये पदार्पण करणारी अभिनेत्री सोनल चौहान गेली पाच वर्षे रुपेरी पडद्यावरून गायब होती . आता ती पाच वर्षांनंतर जे . पी . दत्ता यांच्या ' पलटन ' या चित्रपटातून परत येतेय . त्यानंतर ती महेश मांजरेकर यांच्या एका चित्रपटातही मुख्य भूमिका करणार आहे . महेश मांजरेकरांचा हा चित्रपट एक गॅंगस्टर ड्रामा असणार आहे . सोनलबरोबर या चित्रपटात विद्युत जामवाल आणि श्रुती हसनही काम करताना दिसणार आहेत . सोनम या चित्रपटाबद्दल म्हणाली की , ' मी महेश सरांची खूप मोठी फॅन आहे आणि त्यांच्याबरोबरच आज मला काम करायला मिळतंय त्याबद्दल मी स्वतःला लकी समजते . ' या चित्रपटाची स्क्रिप्ट आणि कास्टिंग झालेलं आहे . त्यामुळे या चित्रपटावर लवकरच सोनल काम सुरू करणार आहे .


आज हिंदी चित्रपटसृष्टीतील प्रियांका चोप्रापासून ( व्हेन्टीलेटर ) कोणीही मराठी चित्रपटाची निर्मिती करताच अगदी मुहूर्तापाहूनच त्या चित्रपटाला आपलसं मानत त्याची दखल घेतो . पण मराठी चित्रपट निर्मातेही हिंदीत धडकलेत बरं का ? चित्रपटसृष्टीच्या इतिहासात डोकावल्यास चित्रपती व्ही . शांताराम यांच्यापासून बरीच मान्यवर नावे घ्यायलाच हवीत . अशीच सुषमा शिरोमणी ! मराठीत तिने नायिका , निर्माती व दिग्दर्शिका अशा तीनही गोष्टीत मसालेदार मनोरंजन चित्रपटात ‘फटाकडी’ म्हणून ठसा उमटवताना तिने रेखाला ‘कुठं कुठं जावू मी हनिमूनला’ या लावणी नृत्यावर जबरा नाचवले . मराठी चित्रपटातील हे पहिले आयटम साँग मानले जाते . मग सुषमा शिरोमणी गप्प राहतेय काय ? जीतेंद्र , मौसमी चटर्जी ( मोसंबी नारंगी ) इत्यादी हिंदी तारे तिने मराठीच्या पडद्यावर नाचवले व इतक्यावरच न थांबता ती हिंदीत झेपावली . हे छायाचित्र तिने हिंदीत निर्मिलेल्या ‘प्यार का कर्ज’ ( १९९० ) या चित्रपटाच्या गीत ध्वनिमुद्रण निमित्तानाचे आहे . ताडदेवच्या फेमस रेकॉर्डिंग स्टुडिओत तिने संगीतकार लक्ष्मीकांत यांचे असे स्वागत केले . हिंदीत धडकताना सुषमाने तेथील वातावरण व व्यावसायिकता यानुसार काम केले . म्हणजे तिने तेथे ‘निर्मातीची भूमिका’ स्वीकारत वाटचाल केली . ‘प्यार का कर्ज’चे दिग्दर्शन के . बाप्पया यांजकडे दिले . त्या काळात दक्षिणेकडून हिंदीत आलेल्या आघाडीच्या दिग्दर्शकातील ते एक होते . चित्रपटात धर्मेंद्र , मिथुन चक्रवर्ती , मीनाक्षी शेषाद्री , सोनम , शक्ती कपूर , कादर खान , असरानी ( ही त्या काळातील हुकमी त्रिमूर्ती ) अरुणा इराणी अशी अस्सल हिंदीची स्टार कास्ट जमवली . आनंद बक्षींची गीते व लक्ष्मीकांत प्यारेलाल यांचे संगीत असे आणखीन एक हिंदीचेच पाऊल . ‘नैना तेरे नैनो की’ , ‘यह जो आग लगी है दिलमे’ इत्यादी गाण्यासह चित्रपट प्रदर्शित करुन सुषमाने हिंदी चित्रपटसृष्टीचा आपण एक भाग होण्यात यश मिळवले . हिंदी चित्रपटसृष्टीला एकामागोमाग एक चित्रपट निर्माण करणारे आपलेसे वाटतात . सुषमाने अजय देवगण व उर्मिला मातोंडकर जोडीला घेऊन ‘कानून’ नावाचा चित्रपट निर्माण केला . इतरही काही हिंदी चित्रपट निर्माण करीत मराठी अभिनेत्री , निर्माती व दिग्दर्शिका हिंदीचे आव्हान स्वीकारते हो हे अधोरेखित केले . तेच महत्त्वाचे असते… दिलीप ठाकूर


बॉलिवूडचा खिलाडी अक्षय कुमार आणि दाक्षिणात्य सुंदरी तापसी पन्नू यांनी २०१५ मध्ये ‘बेबी’ चित्रपटात एकत्र काम केलं . आता ही जोडी पुन्हा एकदा ‘नाम शबाना’ या चित्रपटातून स्क्रिन शेअर करणार आहे . नुकताच या चित्रपटाचा फर्स्ट लूक प्रदर्शित करण्यात आला असून हा ‘बेबी’ चा प्रिक्वेल असल्याची चर्चा आहे . दाक्षिणात्य अभिनेत्री तापसी पन्नू तिच्या बॉलिवूड पदार्पणापासूनच अनेकांचे लक्ष वेधत आहे . काही महिन्यांपूर्वीच प्रदर्शित झालेल्या ‘पिंक’ या चित्रपटातून साकारलेल्या महत्त्वाच्या भूमिकेसाठी चित्रपट रसिक आणि समीक्षकांनी तापसीचे मोठ्या प्रमाणावर कौतुक केले होते . त्यामुळे या चित्रपटानंतर ही अभिनेत्री कोणत्या चित्रपटातून प्रेक्षकांच्या भेटीला येणार याबाबत उत्सुकतेचे वातावरण पाहायला मिळत होते . पण , आता प्रेक्षकांची उत्सुकता फार काळ ताटकळत न ठेवता तापसी तिच्या आगामी चित्रपटासह लवकरच रुपेरी पडद्यावर झळकणार आहे . तापसीने तिच्या ट्विटर अकाऊंटवरुन ‘नाम शबाना’ या चित्रपटाचा फर्स्ट लूक प्रदर्शित केला आहे . तापसीने शेअर केलेला हा फोटो पाहताना तीसुद्धा खिलाडी कुमारच्याच पावलावर पाऊन ठेवत वेगळ्या धाटणीचे चित्रपट करण्यावर भर देत आहे असेच दिसतेय . तापसीच्या या आगामी चित्रपटाचा फर्स्ट लूक खिलाडी कुमारनेही त्याच्या इन्स्टाग्राम अकाऊंटवरुन शेअर केला आहे . हा फर्स्ट लूक पाहताना एका गोष्टीचा अंदाज येतोय , की ‘पिंक’ या चित्रपटातील भूमिकेपेक्षा ‘नाम शबाना’ या चित्रपटातील तापसीची भूमिका फार वेगळी असेल . चेहऱ्यावर कोणत्याही प्रकारचे भय नसलेली आणि आत्मविश्वास ओसंडून वाहणारी तापसी या फर्स्ट लूकमध्ये दिसत आहे . त्यामुळे बेबी या चित्रपटामध्ये तापसीची भूमिका आणि तिचा चित्रपट निवडीचा कल पाहता या चित्रपटातून नक्कीच एका वेगळ्या कथानकाला हात घालण्यात येणार आहे असे दिसतेय . या चित्रपटात अॅक्शन , रोमान्स , थरार यापैकी नेमके काय अनुभवायला मिळणार ? याची उत्सुकता सर्वांनाच लागून राहिली आहे . तिची उत्सुकता तिने ‘हमने रूमाल रख दिया हैं . . ’ अशा कॅप्शनसह ट्विटरवर शेअर केली . या फर्स्ट लूकमध्ये ती पारंपारिक वेशात दिसत असून खुपच खंबीरही दिसत आहे . अक्षय कुमार या चित्रपटामध्ये पाहुण्या कलाकाराच्या भूमिकेत दिसणार असून तोही या चित्रपटाबद्दल उत्सुक आहे . खिलाडी कुमारने शेअर केलेल्या या फोटोसोबतच त्याने ‘नाम शबाना’ची प्रदर्शित होण्याची तारीखही जाहिर केली आहे . ३१ मार्च २०१७ ला तापसीचा हा चित्रपट प्रेक्षकांच्या भेटीला येणार आहे .


पृथ्वीचा सर्वाधिक भाग ज्याप्रमाणे पाण्याने व्यापलेला आहे त्याचप्रमाणे शरीराच्याही अधिक भागात पाणी असते . पाण्यामुळे शरीरातील सर्व क्रिया सुरळीत चालू असतात . शरीराची योग्य पद्धतीने साफ व्हावे यासाठी पाण्याची आवश्यकता असते . दिवसभरात प्रत्येकाने किमान ३ ते ४ लिटर पाणी प्यावे असे आपण नेहमी ऐकतो . मात्र कामाच्या किंवा इतर कोणत्याही गोष्टीच्या नादात आपण पाणी पिणे पूर्णपणे विसरुन जातो . आता जास्ती पाणी प्यावे हे ठिक आहे . पण दिवसातील कोणत्या वेळात पाणी प्यावे . ते कशा पद्धतीने प्यावे , जेवणादरम्यान पाणी पिण्याचे कोणते नियम पाळल्यास आरोग्य चांगले राहण्यास मदत होईल यांबाबत माहिती घेऊया . मात्र हे पाणी कसे आणि दिवसातील कोणत्या वेळेस प्यायलेले चांगले हे जाणून घेणेही तितकेच महत्त्वाचे आहे . पाहूयात दैनंदिन जीवनात उपयुक्त ठरतील अशा काही सोप्या टीप्स १ . दुपारी आणि रात्री जेवणाच्या १ ते पाऊण तास आधी आवश्यक तितके पाणी प्या . जेवणाची वेळ निश्चित असल्यास हे करणे जास्त सोपे होते . २ . जेवताना मधे सारखे पाणी पिण्याची अनेकांना सवय असते . मात्र ते आरोग्यासाठी चांगले नसते . फारतर पोळी आणि भात खाण्याच्या मधे दोन घोट पाणी आणि जेवणानंतर दोन घोट पाणी पिणे ठिक आहे . पण त्याहून जास्त पाणी जेवताना पिऊ नये . ३ . जेवणानंतर एक ते दिड तासाने पाणी प्यावे . त्यामुळे खाल्लेले अन्न पचण्यास मदत होते . जेवताना आणि जेवणानंतर पाणी प्यायल्याने आपल्या पोटात पेटलेला अग्नी विझतो आणि पचनक्रियेमध्ये अडचणी येतात . ४ . सकाळी उठल्यावर तोंड न धुता कोमट पाणी प्यावे . हे पाणी घटाघट न पिता एक एक घोट प्यावे . तोंडात रात्री जमा झालेली लाळ अतिशय औषधी असते . ५ . कोणत्याही प्रकारचा व्यायाम करण्याच्या १० ते १५ मिनिटे आधी एक ग्लास पाणी प्यावं , यामुळे ऊर्जा वाढण्यास मदत होईल . व्यायाम करुन झाल्यानंतर २० मिनिटांनी पाणी प्यावे . ६ . झोपण्याच्या आधी एर्धा ते एक तास पाणी प्यावे . एकदम झोपण्याआधी पाणी पिऊ नये . कारण पाणी पिऊन लगेच आडवे झाल्यास ते योग्य पद्धतीने शरीरात पसरण्यामध्ये अडचणी येतात . ७ . आंघोळीनंतर न चुकता १ ग्लास पाणी प्यावे . आंघोळीमुळे शरीर काही प्रमाणात थकते . अशावेळी पाणी प्यायल्याने तरतरी येते . तसेच यामुळे रक्तदाबाचा त्रास उद्भवत नाही . ८ . पाणी उभे राहून पिऊ नये . बसून पाणी प्यायल्याने शरीरात त्याचे जास्त चांगल्या पद्धतीने आवश्यक त्याठिकाणी वहन होते . उभ्याने पाणी प्यायल्याने नसांवर ताण येतो .


देशातील असंघटित लघुउद्योगांच्या विकासाकरिता वित्तीय गरजा पूर्ण करण्यासाठी भारत सरकारने तयार केलेली पंतप्रधान मुद्रा योजना म्हणजेच मुद्रा बँक कर्ज योजना . भारतीय रोजगार क्षेत्रात मोठय़ा संख्येने सामावून घेतलेल्या लघुउद्योगांना या माध्यमातून आर्थिक साहाय्य पुरविणे हा बँकेचा उद्देश . नवउद्यमीसाठी त्रिस्तरीय कर्जाची रचना करण्यात आली आहे . मासिक गुंतवणूक नियोजन - * कमीत कमी ५०० रुपयांपर्यंत सर्वोत्तम म्युच्युअल फंडात गुंतवणूक . * शिशू कर्जाच्या माध्यमातून ५० हजारांपर्यंत कर्जाची मदत . * किशोर कर्ज योजनेत ५० हजार ते पाच लाखांपर्यंतची मदत . * तरुण कर्ज योजनेत पाच लाख ते दहा लाखांपर्यंत मदत शिशू कर्ज योजनेत उद्योग वा व्यवसाय स्थापण्यासाठी मदत केली जाते , तर किशोर कर्ज योजनेत एखाद्याचा व्यवसाय आधीच उभारण्यात आला आहे ; परंतु तो पुढे वाढविण्यासाठी लागणारे वित्तीय साहाय्य दिले जाते . सर्व बिगरशेती लघु ( सूक्ष्म ) व्यवसायांना जे दहा लाख रुपयांच्या आत भांडवली गुंतवणूक केलेले आहेत , अशांना सूक्ष्म उद्योग विकास आणि फेर वित्तपुरवठा संस्था योजनेअंतर्गत ही मदत दिली जाते . यातील सहभागी बँका या कर्ज देण्यासाठी इच्छुक असल्यास त्यांना यासाठी कर्जदारासाठी कठोर निकष लावण्याचे निर्देश आहेत . यात सार्वजनिक बँका , राज्य सहकारी बँका , लघुकर्ज वितरण संस्था , प्रादेशिक ग्रामीण बँकांना या योजनेत सहभागी होण्यास परवानगी देण्यात आलेली आहे . यात बँकेचे निव्वळ भांडवल हे १०० कोटी असायला हवे . बँकेने तीन वर्षांचे नफ्याचे अहवाल देणे गरजेचे आहे . त्यांचे नॉन परफॉर्मिग अॅसेट्स तीन टक्क्य़ांच्या खाली वा तीन टक्के असायला हवे . कसे मिळवाल कर्ज * अर्जदाराला वरील निकषांमध्ये बसणाऱ्या बँकेची माहिती घेऊन त्यांच्याकडे व्यवसायाचा आराखडा घेऊन जाणे आवश्यक आहे . स्वतःचे ओळखपत्र आणि निवासाचा पत्ता , याशिवाय पासपोर्ट आकाराचे छायाचित्र . व्यवसायसंदर्भातील सर्व कागदपत्रांची कसून छाननी केल्यानंतर बँक कर्ज मंजूर करते . * कर्जदार हा भारतीय असावा . त्याचे वय १८ वर्षे पूर्ण असावे . त्याच्याकडे व्यवसाय आराखडा असावा . यात व्यवसायाची रचना , गुंतवणूक आराखडा , उत्पादनाचे स्वरूप , याशिवाय पणन आणि भविष्यकालीन निष्पत्तीबाबत पुरेपूर माहिती आवश्यक . * व्यवसाय हा बिगरशेती असावा आणि त्यातील गुंतवणूक दहा लाखांहून अधिक असू नये .


भारताच्या सौरभ व समीर वर्मा यांनी बिटबर्गर खुल्या बॅडमिंटन स्पर्धेतील एकेरीत धडाकेबाज वाटचाल कायम राखताना उपांत्य फेरी गाठली आहे . २३ वर्षीय सौरभने जागतिक क्रमवारीतील १३व्या क्रमांकाच्या मार्क झ्विबलरवर २१ - १५ , १६ - २१ , २१ - १५ असा सनसनाटी विजय मिळवला . हा सामना ५१ मिनिटे चालला होता . चीन तैपेई स्पर्धेत विजेतेपद मिळवणाऱ्या सौरभची उपांत्य लढतीत डेन्मार्कच्या अँडर्स अन्तोन्सनशी गाठ पडणार आहे . समीरने युक्रेनच्या आर्तेम पोचतारोववर २१ - १४ , २१ - १६ अशी मात केली . वरिष्ठ गटात राष्ट्रीय विजेता असलेल्या समीरला चौथ्या मानांकित शेई युक्वीच्या आव्हानाला सामोरे जावे लागणार आहे . सौरभला मार्कविरुद्ध विजय मिळवताना झुंजावे लागले . पहिल्या गेममध्ये १२ - १२ अशा बरोबरीनंतर सौरभने खेळावरील नियंत्रण कायम ठेवत हा गेम जिंकला . मात्र दुसऱ्या गेममध्ये सौरभला १३ - ९ अशी आघाडी असताना खेळावर नियंत्रण ठेवता आले नाही . मार्कने सलग सात गुण घेत आघाडी मिळवली व शेवटपर्यंत टिकवली . हा गेम घेत त्याने सामन्यात रंगत निर्माण केली . निर्णायक गेममध्ये ३ - ९ अशा पिछाडीवरून मार्कने पुन्हा चतुरस्र खेळ करीत १४ - १४ अशी बरोबरी साधली . सौरभने स्मॅशिंगचे जोरकस फटके व प्लेसिंग असा बहारदार खेळ केला आणि हा गेम जिंकत विजयावर शिक्कामोर्तब केले . या तुलनेत समीरला कमी झुंज द्यावी लागली . पहिल्या गेममध्ये ० - ३ अशा पिछाडीवरून त्याने खेळावर नियंत्रण मिळवले व शेवटपर्यंत टिकवले . दुसऱ्या गेममध्ये ८ - ११ अशी तीन गुणांची पिछाडी भरून काढत त्याने पुन्हा सामन्यावर पकड मिळवली व शेवटपर्यंत टिकवली . भारतीय महिलांचे पहिलेच विजेतेपद सिंगापूर : भारतीय पुरुष संघाने नुकत्याच मिळवलेल्या आशियाई चॅम्पियन्स हॉकी स्पर्धेतील विजेतेपदापासून प्रेरणा घेत भारतीय महिला संघाने त्यांचा कित्ता गिरवला . त्यांनी विजेतेपदावर मोहोर उमटवताना चीनार २ - १ असा विजय मिळवला . उत्कंठापूर्ण झालेल्या या लढतीत दीपग्रेस एक्काने १३व्या मिनिटाला पेनल्टी कॉर्नरचा फायदा घेत भारताचा पहिला गोल नोंदवला . परंतु चीनच्या झोंग मेंगलिंगने ४४व्या मिनिटाला सुरेख गोल करीत बरोबरी साधली . भारताची भरवशाची खेळाडू दीपिका कुमारीने सामन्याच्या ६०व्या मिनिटाला संघाला मिळालेल्या पेनल्टी कॉर्नरद्वारा गोल करीत संघाला २ - १ अशी आघाडी मिळवून दिली . हीच आघाडी कायम ठेवीत त्यांनी विजेतेपदाची बोहनी केली . दुसरा गोल झाल्यानंतर भारताच्या बचाव फळीतील खेळाडूंनी चीन संघाच्या अनेक चाली यशस्वीरीत्या परतवल्या व विजेतेपदाचे स्वप्न साकार केले . या स्पर्धेत भारताला साखळी गटात एकच सामना गमवावा लागला होता . चीनने त्यांच्यावर ३ - २ अशी मात करीत साखळी गटात अव्वल स्थान घेतले होते तर भारतास साखळी गटात दुसरे स्थान मिळाले होते . पहिले दोन क्रमांक मिळवणारे संघ अंतिम फेरीसाठी पात्र ठरले . भारतीय महिलांनी यापूर्वी २०१३मध्ये या स्पर्धेत उपविजेतेपद मिळवले होते . त्या वेळी त्यांना जपानने हरवले होते . २०१०मध्ये भारताला तिसरे स्थान मिळाले होते . भारतीय पुरुष संघाने मलेशियात नुकत्याच झालेल्या आशियाई चॅम्पियन्स स्पर्धेत पाकिस्तानला अंतिम फेरीत ३ - २ असे हरविले होते . थायलंडकडून पराभवामुळे भारताचे पदकाचे स्वप्न भंगले बिलबाओ ( स्पेन ) : कनिष्ठ गटाच्या जागतिक सांघिक बॅडमिंटन स्पर्धेत विजेतेपद मिळवण्याचे भारताचे स्वप्न अपुरेच राहिले . त्यांना चुरशीने झालेल्या लढतीत थायलंडकडून २ - ३ असा पराभव स्वीकारावा लागला . या पराभवामुळे भारताला ५ ते ८ क्रमांकांसाठी खेळावे लागणार आहे . भारताला थायलंडविरुद्ध मिश्र दुहेरी व पुरुष दुहेरीत विजय मिळवता आला , मात्र अन्य सामन्यांमध्ये थायलंडच्या खेळाडूंनी बाजी मारली . भारताच्या सात्त्विक साईराज रान्किरेड्डीने मिश्र दुहेरीत महिमा अगरवालच्या साथीने पाकिन कुनाअन्वुत व क्वनाचानोक सुदजाईप्रभात यांना २१ - १५ , २१ - १६ असे हरवले व संघाला १ - ० अशी आघाडी मिळवून दिली . मात्र पुरुष एकेरीत लक्ष्य सेनला थायलंडच्या कान्ताफोन वांगचारोनने २१ - १७ , २२ - २० असे हरवले व १ - १ अशी बरोबरी साधली . सात्त्विक साईराजने कृष्णाप्रसाद गरगच्या साथीने पुरुषांच्या दुहेरीचा सामना जिंकला . त्यांनी वारीत सारापात व पानाचाई वोरासासक्तयन यांच्यावर २१ - १५ , २१ - १६ अशी मात करीत संघाच्या आशा कायम राखल्या . परंतु महिलांच्या एकेरीत आकर्षी कश्यपला पोर्नपेवी चोचुवोंगने २१ - ९ , २१ - १० असे सहज हरवले . त्यामुळे सामन्यात २ - २ अशी बरोबरी झाली . महिलांच्या निर्णायक दुहेरीत भारताच्या यू . के . मिथिला व महिमा अगरवाल यांनी विजयश्री मिळवण्यासाठी चिवट झुंज दिली . पण अलिसा सप्निती व रुथाईचानोक लायसुआन यांनी त्यांचा २१ - १९ , २१ - १८ असा पराभव करीत थायलंडला ३ - २ असा विजय मिळवून दिला . भारत आता इंडोनेशियाबरोबर खेळणार आहे .


न्याय्य निर्णय होऊ शकणार नाही , असा विश्वास वाटत असल्याने दिग्दर्शक सनल कुमार शशिधरन यांनी त्यांचा सेक्सी दुर्गा हा चित्रपट राष्ट्रीय चित्रपट पुरस्कारासाठी न पाठवण्याचा निर्णय घेतला आहे . त्यांनी याबाबत पंतप्रधान नरेंद्र मोदी यांना एक खुले पत्र लिहिले आहे . सनल यांचा सेक्सी दुर्गा हा चित्रपट गोवा आंतरराष्ट्रीय चित्रपट महोत्सवात दाखवण्यास परवानगी नाकारण्यात आली होती . सेक्सी दुर्गा हा चित्रपट खरे तर चित्रपट पुरस्कारात चांगला स्पर्धक ठरला असता पण अतिशय खेदाने हा चित्रपट राष्ट्रीय पुरस्कार स्पर्धेसाठी न पाठवण्याचा निर्णय घेत आहे , असे सनल कुमार शशिधरन यांनी म्हटले आहे . या निर्णयाप्रत येण्याची कारणे तुम्हाला माहिती असतील , तुम्ही हे पत्र वाचाल की नाही हेही माहिती नाही . पण लोकशाही व विविधतेच्या अस्तित्वावर प्रेम करणारा एक नागरिक म्हणून हे सगळे जाहीर करीत आहे . एस दुर्गा चित्रपटाबाबत न्याय केला जाईल असे वाटत नाही , असे व्यक्तिगत अनुभवावरून वाटते आहे , असे त्यांनी पत्रात नमूद केले . एस . दुर्गा या चित्रपटाला रॉटरडॅम आंतरराष्ट्रीय चित्रपट महोत्सवात टायगर पुरस्कार मिळाला होता . जीनिव्हा , मेक्सिको , आर्मेनिया या तीन ठिकाणीही चित्रपट पुरस्कार मिळाले होते .


कोणताही ऋतू आला की त्यामध्ये काय कपडे घालायचे हा फॅशन प्रेमींसाठी महत्त्वाचा प्रश्न असतो . हिवाळा हाही फॅशनेबल राहण्यासाठी एक उत्तम ऋतू आहे . कारण हिवाळा आपल्याला लेयर्ड कपडे , जॅकेट्स , ट्रेन्च कोट , स्कार्फ्स असे अनेक कपडे घालण्याची संधी देते . हिवाळ्यातील विविध ट्रेंड लोकप्रिय आहेत , परंतु आपली आवड , बॉडी शेप आणि आपल्या शहरातील हवामानाच्या परिस्थितीनुसार योग्य कपडे निवडण्याची गरज असते . बिर्ला सेल्यूलोजच्या डिझाईन प्रमुख असलेल्या नेल्सन जाफरी यांनी असेच हिवाळ्यातील फॅशनचे काही ट्रेंड सांगितले आहेत . हिवाळ्यात लेयरिंग स्टोल आणि फ्लो व्हिस्कोस जॅकेट परिधान केल्यास लोकांच्या नजरा तुमच्याकडे वळू शकतात . जेव्हा लेयरींग निवडण्याचा प्रश्न येतो तेव्हा फॅब्रिक आणि त्याच्या टेक्सचर लक्षात घेणे महत्वाचे असते . हिवाळा आपल्याला काय घालायचे यासाठी उत्साहित करतो ; वेगवेगळ्या प्रकारच्या कपड्यांसह स्वतःला स्टाईलिश ठेवण्याचे काही मार्ग पुढील प्रमाणे… स्टोल / स्कार्फ / शॉलः आपल्या गळ्याभोवती आपला स्टोल किंवा शॉल साध्या लूकसाठी एकदा आणि पूर्ण लुक साठी दोनदा गुंडाळा . तुम्ही स्टोल आपल्या खांद्यावर देखील ठेवू शकता आणि आपल्या कमरेला बेल्ट लावू शकता जेणेकरून आरामात काही गोष्टी आऊटफिट्सवर जोडता येईल . मानेच्या ऍक्सेसरीच्या फॅब्रिकची निवड करतानाच नेहमीच योग्य निर्णय घ्यावा . हे नेहमीच व्हिस्कोस आणि सॅटिन सारखे फ्लुएड असले पाहिजे . यातही पुरेसे उबदार असलेले फॅब्रिक निवडले पाहिजे . जॅकेट्सः जॅकेट आणि कोट शिवाय एखाद्याचा हिवाळा जाणे शक्य नाही . तुमचा पोशाख आणि कार्यक्रमावर आधारित योग्य जॅकेट ठरविणे थोडेसे कठिण असू शकते , परंतु येथे काही दिलेल्या टिप्सचा आधार घेऊ शकता . रात्रीचे बाहेर पडल्यावर आपल्या शरीराच्या आकारानुसार आऊटफिट्सवर जॅकेट परिधान करा . दिवसामध्ये स्टाईल करताना आपल्या आऊटफिट्ससह कोट परिधान करा , आपल्या खांद्यावर भोवती एक स्टोल घ्या आणि कमरेला बेल्ट असू द्या . यामुळे आपल्याला आकार आणि वक्राकार स्टाईल मिळेल ज्यामुळे तुम्ही सगळ्यांमध्ये उठून दिसाल . श्रगः मुंबई किंवा चेन्नईसारख्या तुलनेने हिवाळ्यामध्ये कमी थंड असलेल्या ठिकाणी , जॅकेट ऐवजी श्रगची निवड करू शकता . सध्या बाजारात वेगवेगळी श्रग सहज उपलब्ध होतात . यातही बरेच पॅटर्न सध्या पाहायला मिळतात . स्वेटरः हिवाळ्यासाठी आणखी एक मुख्य पोशाख आहे . लेयरिंगसाठी , पातळ , फ्लुएड स्वेटर घेण्याचा सल्ला दिला जातो जो आपल्या शरीराला बोचणार नाही . स्वेटर आपल्या शरीराच्या आकारानुसार परिधान करणे आवश्यक आहे .


जागतिक आरोग्यदिन विशेष : आरोग्य संघटनेकडून चिंता गेल्या ३५ वर्षांत मधुमेह असलेल्या प्रौढ रुग्णांची संख्या चौपट झाल्याचे स्पष्ट करीत जागतिक आरोग्य संघटनेने ( डब्ल्यूएचओ ) बुधवारी या रोगाबाबत चिंता व्यक्त केली . जगभरात मधुमेहाच्या रुग्णांमध्ये मोठी वाढ होत असून , प्रत्येक ११ व्यक्तींमध्ये एक व्यक्ती मधुमेहाने ग्रस्त असल्याचे संघटनेने ताज्या अहवालात म्हटले आहे . १९८० मध्ये मधुमेही रुग्णांची संख्या १०८ दशलक्ष होती . २०१४ मध्ये या आजाराच्या रुग्णांची संख्या ४२२ दशलक्ष झाली . म्हणजे या कालावधीत मधुमेहाच्या रुग्णांत ३१४ दशलक्ष इतकी वाढ झाली . कठोर पावले उचलली नाहीत तर भविष्यात मधुमेहाच्या रुग्णांत आणखी वाढ होणार असल्याचा इशारा संघटनेने दिला आहे . जगभरात मोठय़ा प्रमाणावर वाढत असलेला मधुमेह रोखणे आवश्यक आहे , असे आरोग्य संघटनेचे अधिकारी एटीन क्रूग यांनी सांगितले . विकसनशील देशांमधील नागरिक किंवा अल्प उत्पन्न गटातील नागरिकांना या रोगावर प्रभावी उपचार मिळणे आवश्यक आहे , असे त्यांनी सांगितले . मध्य पूर्वेत मधुमेहींच्या संख्येत मोठी वाढ झाली आहे . १९८० मध्ये मध्य - पूर्वेत मधुमेहाचे रुग्ण ५ . ९ टक्के होते . हे प्रमाण २०१४ मध्ये १३ . ७ टक्क्यांवर गेले आहे . ही वाढ प्रचंड आहे , असे डॉ . स्लीम स्लामा यांनी सांगितले . * रक्तातील साखरेचे अतिप्रमाण हा आरोग्याला मोठा धोका आहे . जगात दरवर्षी अशा ३ . ७ दशलक्ष रुग्णांचा मृत्यू होतो , असे आरोग्य संघटनेच्या अहवालात नमूद करण्यात आले आहे . * अशा रुग्णांना हृदयाचा झटका येण्याचे प्रमाण तिपटीने वाढते . तसेच अशा रुग्णाचा पाय कापावा लागण्याची शक्यता २० पटीने वाढते . * व्यायाम , योग्य व संतुलित आहार आणि वजन वाढू न देणे महत्त्वाचे आहे . प्रभावी उपचाराबरोबरच नागरिकांना योग्य आहाराचे पर्याय सरकारने उपलब्ध करून दिले पाहिजेत , असे डॉ . क्रूग यांनी सांगितले .


एखादा व्यक्ती पोर्नोग्राफी पाहतो म्हटले की आपल्याकडे अजूनही भुवया उंचावल्या जातात . हा विषय काहीसा निषिद्ध मानला जात असल्याने मग अशा साईटसवर बंदी आणणे , किंवा त्या ठराविक काळासाठीच दाखवणे असे नियमही केले जातात . मात्र ही गोष्ट वाचून तुम्हाला नक्कीच धक्का बसल्याशिवाय राहणार नाही . जे लोक आठवड्यातून एकहून जास्तवेळा पॉर्न पाहतात त्यांचा अध्यात्माकडे जास्त कल असतो असे नुकतेच एका संशोधनातून समोर आले आहे . सॅम्युएल पेरी या अमेरिकन अभ्यासकाने ६ वर्षे १३०० जणांच्या मानसिकतेचा अभ्यास केल्यावर हा निष्कर्ष निघाल्याचे ‘इंडिपेंडंट’ वृत्तपत्राने आपल्या वृत्तात म्हटले आहे . पॉर्न पाहिल्यामुळे आपण काहीतरी गुन्हा केला आहे अशी अपराधीपणाची भावना मनात आल्याने पॉर्न पाहणारे आंबटशौकीन कालांतराने प्रार्थनेकडे जास्त प्रमाणात आकर्षित होतात असे पेरी यांनी आपल्या अभ्यासात म्हटले आहे . यामध्ये आठवड्यातून एकदा किंवा त्याहून जास्त वेळा अशाप्रकारचे व्हिडिओ पाहणारे लोक श्रद्धाळू असतात आणि त्यांचे प्रार्थना करण्याचे प्रमाणही जास्त असते असे पेरी यांचे म्हणणे आहे . अशाप्रकारचे चित्रपट पाहताना ज्यांना सर्वाधिक आनंद होतो ते जास्त धार्मिक असतात असेही पेरी यांचे म्हणणे आहे . तर दुसरीकडे , पेरी यांनी केलेला अभ्यास खोडून काढण्यात आला असून ‘जर्नल ऑफ सेक्स रिसर्च’मध्ये याच्या उलट नोंद करण्यात आली आहे . जे लोक कधीच पॉर्न पाहत नाहीत ते जास्त धार्मिक असतात आणि त्यांना आपल्या श्रद्धांबाबत फार कमी शंका उपस्थित होतात . मात्र मी पॉर्न पाहण्याचे समर्थन करत नाही पण जे जास्त पाहतात ते जास्त श्रद्धाळू असतात इतकेच मी मांडतो असे पेरी यांचे म्हणणे आहे .


चित्रपटसृष्टीत अभिनेत्रींना फार कमी वय असतं असं म्हटलं जातं . अभिनेत्रींच लग्न झाल्यानंतर त्यांच्या कारकिर्दीचा आलेख काहीसा उतरता होत जातो हे अनेकदा पाहायला मिळालं आहे . त्यातूनही त्या आई बनल्यानंतर त्यांच्या जबाबदाऱ्या आणखीनच वाढतात . या सर्व गोष्टींना अभिनेत्री करिना कपूर खान मात्र अपवाद ठरली . करिनाने बाळाची चाहूल लागूनही तिचं काम थांबवल नाही . याउलट गरोदरपणातील दिवसांमध्ये तिने अधिकाधिक काम करण्यावर भर दिला . जाहिरात , फोटोशूट , रॅम्पवॉक यासारख्या गोष्टींतून तिने सर्वांचेच लक्ष वेधले होते . त्यामुळे गरोदरपणातही काम करण्यासाठी ती अनेक स्त्रियांकरिता प्रेरणादायी ठरली . पण , तुम्हाला माहितीये का गरोदरपणात काम करणारी करिना ही एकमेव अभिनेत्री नाही . याआधी काही बॉलिवूड आणि हॉलिवूड अभिनेत्रींनी त्या दिवसांमध्येही काम करून एक नवा पायंडा रचला होता . जुही चावला ‘एक रिश्ता’ आणि ‘आमदनी अठ्ठणी खर्चा रुपय्या’ या चित्रपटांच्या वेळी अभिनेत्री जुही चावलाला तिच्या पहिल्या बाळाची चाहूल लागली होती . त्यानंतर तिने ‘झंकार बिट्स’मध्ये काम केले तेव्हा ती दुसऱ्यांदा गरोदर होती . तेव्हा तिला सातवा महिना सुरु होता . जया बच्चन ‘शोले’ या चित्रपटात काम करताना जया बच्चन या गरोदर होत्या असे म्हटले जाते . स्वतः अमिताभ यांनीच एका मुलाखतीमध्ये सांगितलेले की , शोले चित्रपटात आमची मुलगी श्वेताचंसुद्धा योगदान राहिलं आहे . त्या चित्रपटात एका दृश्यामध्ये मी जया यांना चावी द्यायलो जातो असे दाखवण्यात आलं होतं . ते दृश्य जया यांनी गरोदर असताना चित्रीत केलं होतं . स्कार्लेट जॉन्सन पहिल्याच बाळाची चाहूल लागेली असताना हॉलिवूड अभिनेत्री स्कार्लेट जॉन्सनने ‘अॅव्हेन्जर्स : एज ऑफ अल्ट्रॉन’ या चित्रपटात काम केले . चित्रपटात काही दृश्यांमध्ये बॉडी डबलचा वापर न करता तंत्रज्ञानाचा वापर करून तिचे बेबी बम्प लपवण्यात आले होते . हॅली बेरी २०१३ साली आलेल्या ‘एक्स मेन : डेज ऑफ फ्युचर पास्ट’ या चित्रपटावेळी हॅली गरोदर होती . गरोदर असतानाही काम करणाऱ्या या अभिनेत्रींच कौतुक करावं तितकं कमीच आहे . पण , अशा अनेक महिला आहेत ज्या गरोदर असतानाही घर , ऑफिस आणि इतर कामांसोबत स्वतःची आणि त्यांच्याभोवती असणाऱ्या व्यक्तींची काळजी घेतात . अशा महिलांचेही कौतुक करावे तितके कमीच आहे .


बॉलिवूडचा ‘सुलतान’ अर्थात सलमान खानचा ‘टायगर जिंदा है’ २२ डिसेंबरला प्रदर्शित झाला आणि फक्त चार दिवसांतच त्याने तुफान कमाई केली . सलमान - कतरिनाच्या या चित्रपटाने चार दिवसांत १५० कोटींचा टप्पा पार केला आहे . या चित्रपटाची सर्वत्र जोरदार चर्चा असली तरी सध्या सलमानचा एक व्हिडिओ सोशल मीडियावर नेटिझन्सचं विशेष लक्ष वेधून घेत आहे . सलमानच्या बॉडीचे लाखो प्रशंसक आहेत , परंतु ही बॉडी खरी नसून नकली असल्याचा खुलासा या व्हिडिओतून झाला आहे . चित्रपटांसाठी व्हिज्युअल इफेक्ट्स देणाऱ्या व्हीएफएक्स स्टुडिओच्या एका व्हिडिओतून हे स्पष्ट होत आहे . ‘टायगर जिंदा है’ हा चित्रपट ‘एक था टायगर’चा सिक्वल आहे . हा व्हिडिओ ‘एक था टायगर’ चित्रपटाच्या वेळीचा आहे . व्हिडिओमध्ये सलमान जेव्हा शर्ट काढतो तेव्हा त्याच्या सिक्स पॅकऐवजी त्याची खरी बॉडी दाखवण्यात आली आहे . त्यानंतर व्हिज्युअल इफेक्ट्सच्या माध्यमातून सिक्स पॅक अॅब्स बॉडीत बदल करण्यात आला आहे . वाचा : …म्हणून सारा - इब्राहिम तैमुरच्या वाढदिवसाला गैरहजर व्हीएफएक्स स्टुडिओने युट्यूबवर हा व्हिडिओ सर्वांत आधी अपलोड केला होता . प्रसारमाध्यमांमध्ये जेव्हा यासंदर्भातील वृत्त आले तेव्हा कंपनीने त्वरित हा व्हिडिओ युट्यूबवरून काढून टाकला . मात्र आता ‘टायगर जिंदा है’च्या निमित्ताने हा व्हिडिओ पुन्हा एकदा सोशल मीडियावर चर्चेचा विषय ठरत आहे .


कर्णधार इयॉन मॉर्गन आणि जो रुट यांनी केलेल्या शतकी भागीदारीच्या जोरावर इंग्लंडने अखेरच्या वन - डे सामन्यात विजय मिळवून मालिका २ - १ च्या फरकाने जिंकली आहे . भारताने दिलेलं २५७ धावांचं आव्हान इंग्लंडने ८ गडी राखून पूर्ण केलं . इंग्लंडचे दोन्ही सलामीवीर माघारी परतल्यानंतर जो रुट आणि इयॉन मॉर्गन यांनी भारतीय गोलंदाजीचा नेटाने सामना केला . भारताने कमी धावसंख्येचं आव्हान दिल्यामुळे दोन्ही फलंदाजांनी आक्रमक फलंदाजी न करता भागीदारी रचण्याकडे भर दिला . या भागीदारीच्या जोरावर दोन्ही फलंदाजांनी भारताला सामन्यात बॅकफूटवर ढकललं . दोघांनीही तिसऱ्या विकेटसाठी १८६ धावांची भागीदारी केली . अवश्य वाचा – सलग दुसऱ्या सामन्यात जो रुटचं शतक , ८ गडी राखून इंग्लंड विजयी ; भारताने मालिकाही गमावली इंग्लंडची ही जमलेली जोडी फोडण्याचा भारतीय कर्णधार विराट कोहलीने प्रयत्न केला , मात्र त्याला यात यश लाभलं नाही . भारताच्या प्रत्येक गोलंदाजांना इंग्लंडचे फलंदाजांनी संयमाने खेळून काढलं . जो रुटने सामन्यात नाबाद १०० तर कर्णधार इयॉन मॉर्गनने नाबाद ८८ धावांची खेळी केली . भारताकडून शार्दुल ठाकूरला सामन्यात एकमेव बळी मिळाला . अवश्य वाचा – विराट कोहलीचा आणखी एक विक्रम , धोनी – सौरव गांगुलीलाही टाकलं मागे दरम्यान तिसऱ्या वन - डे सामन्यात तब्बल १० विक्रमांची नोंद करण्यात आली – ० – जो रुट – इयॉन मॉर्गन या जोडीइतक्या धावा एकाही इंग्लंडच्या जोडीला जमलं नाहीये . रुट - मॉर्गन जोडीने अॅलिस्टर कूक – इयान बेल जोडीचा २ हजार ११८ धावांचा विक्रम मोडीत काढला . १ – कर्णधार या नात्याने सर्वात जलद ३ हजार धावा करणारा विराट कोहली पहिला फलंदाज . कोहलीने महेंद्रसिंह धोनी , सौरव गांगुलीला टाकलं मागे . १ – भारतीय संघाचा वन - डे मालिकेत २ - १ ने झालेला पराभव हा कोहलीचा कर्णधार म्हणून ( उभय संघातील सामन्यांमध्ये ) पहिलाच पराभव ठरलाय . २ – तिसऱ्या वन - डे सामन्यात भारताने संपूर्ण डावात केवळ २ षटकार लगावले . हे दोन्ही षटकार शार्दुल ठाकूरने लगावले आहेत . ४ – धोनी , अझरुद्दीन आणि सौरव गांगुलीनंतर कर्णधार या नात्याने ३ हजार धावांचा टप्पा ओलांडणारा विराट चौथा खेळाडू ठरलाय . ५ – वन - डे क्रिकेटच्या इतिहासात इंग्लंडच्या नावावर तिसऱ्या विकेटसाठी ५ सर्वोत्तम भागीदाऱ्या नोंदवल्या गेल्या आहेत . ८ – सलग ८ मालिका विजयांनंतर कर्णधार कोहलीची विजयाची शृखंला अखेर तुटली . १३ – जो रुटचं वन - डे कारकिर्दीतलं हे १३ वं शतक ठरलं . जजो रुटने इंग्लंडच्या मार्कस टेस्कॉथिकचा वन - डे क्रिकेटमधला सर्वाधिक शतकांचा विक्रम आपल्या नावावर केला आहे . १९ – वन - डे क्रिकेटमध्ये कर्णधार या नात्याने ३ हजार धावांचा टप्पा ओलांडणारा कोहली जगातला १९ वा कर्णधार ठरला आहे . १९९७ – भारताने १९९७ साली पाकिस्तानविरुद्ध शेवटची ३ वन - डे सामन्यांची मालिका गमावली होती . अवश्य वाचा – Video : टप्पा पडून आदिल रशिदचा चेंडू थेट यष्ट्यांवर , विराट कोहलीही अवाक


सेन्सॉर बोर्ड ऑफ फिल्म सर्टिफिकेशनने महिलांवर आधारीत ‘लिपस्टिक अंडर माय बुर्खा’ या सिनेमात आपत्तीजनक दृश्य आणि अपमानजनक शब्दांच्या भडीमार असल्यामुळे या सिनेमाला प्रमाणपत्र देण्यास मनाई दिली आहे . त्यामुळे सेन्सॉर बोर्ड विरुद्ध बॉलिवूड कलाकार असे काहीसे चित्र पुन्हा एकदा पाहायला मिळत आहे . या सिनेमाला समर्थन देत अनेक कलाकारांनी सेन्सॉर बोर्डाची टीका केली आहे . निर्माते शाम बेनेगल , सुधीर मिश्रा , नीरज घैवान यांसारख्या इतर दिग्दर्शक , निर्मात्यांनी सेन्सॉर बोर्डाच्या निर्णाला विरोध दर्शवत प्रकाश झा यांच्या ‘लिपस्टिक अंडर माय बुर्खा’ या सिनेमाला समर्थन दिले आहे . फरहान अख्तरने सेंट्रल बोर्डाने प्रमाणपत्र का दिले नाही याच्याशी निगडीत एका पत्राचा फोटो ट्विटरवर शेअर केला आहे . यात फरहान म्हणतो की , ”लिपस्टिक अंडर माय बुर्खा’ सिनेमाला प्रमाणपत्र न देण्याची कारणं यात दिली गेली आहेत . तुम्ही तुमची उल्टी करण्याची पिशवी तयार ठेवा . ’ शाम बेनेगल यांनी सीबीएफसीवर निशाणा साधत म्हटले की , ‘सेन्सॉर बोर्डाने सिनेमाला प्रमाणित करावे ना की सेन्सॉर करावे . मी सिनेमावर घातलेल्या बंदीच्या विरोधात आहे . कोणत्याही सिनेमा प्रदर्शित होऊ न देणे याचे समर्थन केलेच जाऊ शकत नाही . ’ अभिनेत्री दिया मिर्झानेही या संदर्भात ट्विट करत म्हटले की , ‘प्रसारमाध्यमांनी प्रमाणन बोर्डाला सेन्सॉर बोर्ड बोलणे बंद केले पाहिजे . त्यामुळेच स्वतः सीबीएफसीही यावरुन संभ्रमीत आहेत . ’ रेणुका शहाणे म्हणाली की , ‘अलंकता श्रीवास्तव हिच्या पुरस्कार विजेत्या ‘लिपस्टिक अंडर माय बुर्खा’ या सिनेमाला समजू न येणारी कारणं देऊन प्रमाणपत्र देण्यास नकार दिला आहे . ’ ‘मसान’ सिनेमाचे दिग्दर्शक घैवान यांनी अलंकताचे समर्थन करत ट्विटमध्ये म्हटले की , ‘लैंगिक समानतेसाठी पुरस्कार जिंकलेल्या अलंकता हिचा लिपस्टिक अंडर माय बुर्खा या सिनेमाला स्त्रीप्रधान असल्याचे सांगून पुरुषप्रधान विचार सरणीने दाबण्याचा प्रयत्न केला आहे . ’ फिल्ममेकर अशोक पंडितनेही ट्विट करत म्हटले की , ‘मी प्रकाश झा यांचा ‘लिपस्टिक अंडर माय बुर्खा’ या सिनेमाला प्रमाणपत्र न देण्याच्या निर्णयाची निंदा करतो . हा निर्णय पहलाज निहलानी यांचा अहंकार दाखवतो . ’ पटकथा लेखक तसेच गीतकार वरुण ग्रोवरने त्यांच्या ट्विटमध्ये म्हटले की , ‘हा सिनेमा न्यायालयात जाईल आणि तिथे ते सिनेमा प्रदर्शित करण्याची मंजूरी घेतील . भारत सरकार सीबीएफसीमध्ये काही बदल करण्याचे आश्वासन देईल , यामुळे काही लोक खूश होतील आणि पुन्हा एकदा काहीच नाही होणार . असेच कित्येक वर्ष चालत राहणार आहे . ’ ‘लिपस्टिक अंडर माय बुर्खा’ या सिनेमात रत्ना पाठक , कोंकणा सेन शर्मा , अहाना कुमरा , प्लाबिता बोरठाकुर , वैभव तत्ववादी , सुशांत सिंग , विक्रांत मेसी आणि शशांक अरोडा यांच्या मुख्य भूमिका आहेत .